Тушда камокхона курса туш табири камок батафсил малумот\nКамок тушда курса туш табири\nКамок тушда курса, яни туш табири камокхона нимадан далолат беради? Бу туш инсон ҳаётида муҳим аҳамиятга эга. Тушда кўрилган камокхона кичик ҳафагарчилик демакдир. Туш соҳиби тушида камокхонадалигини ёки қамалганини курса, ўнгида, боши берк кўчага кириб қолишидан огоҳ этади.\nБўйдоқ кишилар учун уйга қамалиш, сердавлат ҳамда кўп фарзанд дунёга келтирадиган жуфти ҳалолга эришишидан далолат беради. Агар оилали киши бундай туш курса, оиласи ва ўзининг бошига кўплаб яхшилик ва ҳайр насибалар ёғилишига табир қилинади.\nБордию кимда ким ҳаётда азият чекиб балоларга йўлиққан бўлса ва тушида камокхона курса, ўнгида тез орада бу ташвишлардан қутилишига далолатдир. Бордию туш соҳиби ўзиниг ёпиқ, тор жой ёки ўтиш қийин бўлган эшикдан қутилиб чиққанини курса, ўнгида ҳам шу мусибатлардан осон қутилишигадир.\nАгар камокда ётган киши, ўз тушида камокхона эшиклари очиқ эканлигини курса, ўнгида тез орада камокдан чиқишига далолат беради. Бордию оламдан ўтган кишини камокхонада кўрилса, ўша инсон тириклигида бандалик вазифаларини охиригача адо этмаганлигини ва қарзи борлигини билдиради.\nКамок тушда курса: Ванга табири\nТушда кўрилган камок яни хибсхона Ванга табири бўйича қуйидагича табир қилинган. Агар кимда ким шариат асосида қамалганини курса, ўз динида маҳкам ва собитқадам бўлишига табир қилинади. Тушда кўрилган номалум хибисхона, ўнгда, бойлик ҳамда ҳулқи ало ҳотинга ҳам далолатдир.\nБундан ташқари бошқа бази табирларда, киши тушда камокка олиниб, зиндонга ташланганлигини курса, ўнгида ўйлаган барча яхши нийятларига йетишиш бахтига муяссар бўлишидан огоҳ этиб, шон шараф ва улуғлик демакдир.\nКамокхона туш табири: Миллер табири\nМиллер табири бўйича камокхона, тушкун кайфият ва одамовилик белгиси саналади. Бордию сиз ўзингизни камокда сақланойганингизни курсангиз, ўнгингизда, ўйлаётган ва амалга оширмоқчи бўлган ишларингизда сизга нимадир тўсқинлик қилаётганидан далолат беради. Агар тушда камокхона дарчасидан мўралаётган бўлсангиз, келажакда устингиздан тўлиқ ҳукмронликга эришиш мумкин бўлган инсонга дуч келишингиз мумкин.\nКимда ким камокдан чиқишга ёки ундан қочишга уринаётган бўлса, ўнгида бу туш, шошилиб қабул қилинган қарор ҳақида огоҳлантиради. Агар хибисхона эшигини ёки панжарасини бузишга ҳаракат қилаётганлигингизни курсангиз, ёнингиздаги, сизга тасир ўтказаётган инсонлардан қутилишга қилаётган ҳаракатингиз ҳақида огоҳ этади.\nТушда камокхона курса нима бўлади: Ибн Сийрийн\nИбн Сийрийн табирида тушда яқин кишисини камокда кўриш, яқинларингиз ёки дўстларингиз ҳақ ҳуқуқларини суистемол қилаётганингиздан дарак беради. Бордию сиз кимнидур камокдан озод эцангиз, ўнгда, ёлғизлик билан юзага келадиган муаммоларни ҳал этишга бор диққат этиборингизни қаратишингиз керак.\nТушда камок курса


Буни биргина кўмир саноатида кейинги пайтда юз бераётган ўзгаришлар мисолида яққол кўриш мумкин.\nГап шундаки, жорий йил бошидан аҳоли учун чакана кўмир нархи 13 фоиз арзонлаштирилиб, унинг ҳар тоннаси 126 минг 400 сўмдан етказиб берила бошланди. Вазирлар Маҳкамасининг 2016 йил 30 декабрдаги “Республика аҳолиси ва бюджет ташкилотларига кўмир маҳсулотлари етказиб бериш механизмини такомиллаштиришга доир қўшимча чора-тадбирлар тўғрисида”ги қарорига мувофиқ, 2017 йил 1 мартгача “Ўзбекистон темир йўллари” акциядорлик жамияти томонидан “Ўзбеккўмир” акциядорлик жамиятига қаттиқ ёқилғи ташишга амалдаги прейскурант ставкаларининг 50 фоизи миқдорида чегирма берилгани бунда айни муддао бўлди.\nПойтахтимизда “Ўзбеккўмир” акциядорлик жамияти ташаббуси билан кўмир саноатини ривожлантириш истиқболларига бағишлаб ташкил этилган матбуот анжуманида ана шулар ҳақида сўз юритилди.\nТаъкидланганидек, Ўзбекистон энергетика салоҳияти юқори давлатлардан ҳисобланиб, республикамиз ҳудудида аниқланган биргина кўмир захиралари 5,7 миллиард тоннага тенг. Шундан фойдаланилаётган конлар захираси 1,9 миллиард тоннани ташкил этади. Агар истиқболда Қорақалпоғистон Республикаси, Навоий, Фарғона, Сурхондарё ва Қашқадарё вилоятларида топилган янги кўмир конлари ҳам босқичма-босқич равишда ўзлаштирилишини инобатга оладиган бўлсак, бу нафақат республикамиз аҳолиси ҳамда иқтисодиёт тармоқларининг қаттиқ ёқилғига бўлган эҳтиёжини барқарор таъминлаш, айни пайтда экспорт ҳажмини муттасил ошириб бориш имконияти ҳам мавжудлигидан далолат беради.\nЭътиборлиси, бугунги кунда соҳада кўмир қазиб олиш ҳажмини ошириш баробарида, уни истеъмолчиларга узлуксиз етказиб бериш бўйича аниқ чора-тадбирлар кўрилаяпти. Айни пайтда мамлакатимиз барча ҳудудини қамраб олган ҳолда, 84 та кўмир омбори қуриш, қолаверса, брикет ишлаб чиқариш ускуналари билан жиҳозлаш лойиҳалари ижросига киришилгани бунга асос бўла олади. Умумий қиймати 45,4 миллиард сўмга тенг бўлган мазкур лойиҳалар доирасида брикет тайёрлаш ҳажми йилига 800 минг тоннадан ортиши кутилмоқда.\nШу билан бирга, иқтисодиёт тармоқлари ва аҳолининг кўмир маҳсулотларига тобора ўсиб бораётган эҳтиёжини тўлиқ қондириш мақсадида 2017 — 2021 йиллар давомида қиймати 690,5 миллион АҚШ долларилик 6 та инвестициявий лойиҳа ҳаётга татбиқ этилиши мўлжалланмоқда. Унинг доирасида янги конлар очилиши, мавжуд қувватлар модернизация қилиниши, амалиётга замонавий техника ва технологиялар жорий этилиши кўзда тутилганки, пировардида келгуси беш йил мобайнида кўмир қазиб олиш ҳажми 3,1 баробар ошади.\nЖамият мутахассисларининг айтишича, аҳолига қўшимча қулайлик яратиш мақсадида яна бир янгиликка қўл урилди. Яъни ҳудудий дистрибьюторлик марказлари, уларнинг шохобчаларида маҳсулот сотишнинг замонавий — онлайн тизимини йўлга қўйиш саъй-ҳаракатлари бошлаб юборилди. Бу ҳам инсон манфаатларини кўзлаб олиб борилаётган хайрли ишлар сирасидандир.\nМазкур рукндаги бошқа мақолалар: « Етти хазинанинг бири\tЙўллар ободлиги — иқтисодий ривожланиш омили »


Associated Press Трампнинг Москва ва Киев қарама-қаршилиги тўғрисидаги суҳбати ёзилган видеоёзувни эълон қилди\n15:19 / 26.01.2020\nФото: EPA-EFE/Yuri Gripas\nAssociated Press агентлиги ўзининг YouTube-каналида АҚШ президенти Дональд Трампнинг 2018 йилда Trump International Hotel’даги кечки зиёфат вақтидаги видеоёзувни эълон қилди. Агентликнинг таъкидлашича, ушбу зиёфатда Трампнинг шахсий адвокати Рудольф Жулиани билан алоқадор деб ҳисобланувчи бизнесменлар Лев Парнас ва Игорь Фруман иштирок этган.\nВидеоёзув 1 соат 23 дақиқа бўлиб, уни ким тасвирга олганига аниқлик киритилмаган. Агентликнинг билдиришича, учрашув вақтида Трамп Украина АҚШ ёрдамисиз «Россия тажовузи»га қанча вақт қаршилик қила олишига қизиққан.\n«Улар [Украина] Россияга қарши курашга қанча вақт дош бера олишади?», — деб савол беради AP Трамп деб атаётган киши. Сўнгра у Мари Йовановични Американинг Украинадаги элчиси (у 2016 йилдан 2019 йилгача ушбу лавозимда бўлган) лавозимидан бўшатиш мавзусига ўтади.\nABC News ўз манбаларига таяниб ёзишича, Трамп, Парнас ва Фруман иштирокидаги зиёфат 2018 йил 30 апрелда бўлиб ўтган.\nЗиёфат иштирокчилари шунингдек, Украина энергетика бозори, АҚШ давлат котиби Майк Помпео фаолияти ва собиқ президенти Жорж Бушнинг Яқин Шарқдаги сиёсатини муҳокама қилган, деб хабар бермоқда AP.


– Коронавирусдан сўнг болаларда бош оғриғи, йўтал ва ҳазм қилиш аъзолари фаолиятидаги бузилишлар сақланиб қолади.\nБолалар коронавирус олдида аввал ўйлагандан кўра кўпроқ заифроқ бўлиб чиқди – уларнинг кўпчилигида ҳатто тузалгандан кейин ҳам салбий асоратлари сақланиб қолади. Бу ҳақда «The Wall Street Journal» хабар берди.\nАмерикалик шифокорлар COVID-19 дан сўнг болаларда бош оғриғи, йўтал ва ҳазм қилиш аъзолари фаолиятидаги бузилишлар сақланиб қолишини кўпроқ қайд эта бошлади. Шунга қарамай, уларнинг аксарияти вирусни енгил шаклда ўтказиши тасдиқланган.\nБолаларда мультисистемали яллиғланувчи синдром деб аталувчи асорат энг кўп учрайди. Таъкидланишича, АҚШда 9 июлдан буён касалликни юқтирган болалар сони икки баравар кўпайган.\nКоронавирусга чалинган кўпгина болаларда Кавасаки касаллигини эслатувчи кўплаб яллиғланишлар қайд этилган. Кейинроқ COVID-19 фонида болаларда ҳалокатли гиперцитокинемия — организм тўқималари шикастланишига олиб келувчи назорат қилиб бўлмайдиган яллиғланиш ривожланиши мумкинлиги ҳам исботланган.\nЭкспресс-тест таҳлили тартиби қандай ва у кимларда ўтказилади?\n– Иммуноглобулин М ва G синфига кирувчи антитаначалар тезкор тестлар, яъни, сезгирлиги 85 фоиздан, спецификлиги эса 95 фоиздан кам бўлмаган очиқ ва ёпиқ турдаги иммунофермент таҳлили тўпламлари билан аниқланади.\nБунда М синфига кирувчи антитаналар ёки COVID-19га қарши йиғинди антитаначалар ижобий бўлган барча беморлар тўғрисида шошилинч хабар Санитария-эпидемиологик осойишталик марказига берилади ва улар қўшимча равишда COVID-19га ПЗР таҳлилида текширилади.\nПЗР таҳлили манфий, лекин G синфига кирувчи антитаначалар ёки COVID-19га қарши йиғинди антитаначалар текшириш натижаси ижобий бўлган шахсларда иммунитет пайдо бўлган ва COVID-19дaн ҳимояланган деб ҳисобланади.\nПЗР таҳлили жавоби мусбат бўлганда текширилувчи коронавирус инфекцияси билан касалланган деб ҳисобланади ва касаллик кечиши даражасига қараб даволанишга юборилади.\nКоронавирусдан соғайган кишилар ушбу хасталикка яна қайта чалиниши мумкинми?\n– Гонконг университети тадқиқотчилари коронавирусни қайта юқтириб олиш бўйича дастлабки ҳолат тасдиқлангани ҳақида маълум қилди.\n33 ёшли эркакда у COVID-19га чалиниб, касалликдан тузалганидан тўрт ярим ой вақт ўтиб яна инфекция юқтириб олиш ҳолати кузатилган. Бемор биринчи марта коронавирус инфекциясига чалинганида унда касалликнинг енгил белгилари кузатилган, ҳозирда ушбу аломатлар ҳам мавжуд эмас.\nОлимларнинг фикрича, такрорий инфекция эркак Испаниядан қайтганидан кейин янги вирус томонидан қўзғатилган. Вирус геноми текширилганида коронавируснинг иккинчи штамми биринчисидан фарқли экани ва июль-август ойларида Европада тарқалган штаммга ўхшаш экани аниқланган.\n🕔09:04, 28.09.2020 ✔3398\n✔ 3398 🕔 09:04, 28.09.2020


"Ҳақиқатни юзага чиқарса, Каримовдан ўтади, деганим учун узр сўрардим" - BBC O'zbek\n"Ҳақиқатни юзага чиқарса, Каримовдан ўтади, деганим учун узр сўрардим"\nОхирги бир ой ичида Ўзбекистон блогсфераси ёки ижтимоий тармоқларда ўзгача эркинлик руҳи кузатилмоқда.\nЎзбекистоннинг биринчи президенти Ислом Каримов ўлимидан сўнг интернетдаги сиёсатга алоқадор бўлмаган гуруҳлар ҳам мамлакатдаги сиёсий вазият тўғрисида ўз фикрларини очиқ билдира бошлаганлар.\nБундай фаолликка сабаб нима ва у қанча давом этиши мумкин?\nИжтимоий тармоқлардаги эркинлик, баҳс руҳи фақат интернет билан чекланиб қолмасдан, жамиятга ҳам ўтиши мумкинми? Эмин-эркин фикр юритадиган жамият юзага келиш учун муҳит етарлими?\nТошкентдан мухолифат ва инсон ҳақлари фаоли Дилором Исҳоқованинг айтишича, одамлар Каримовнинг вафотидан сўнг қандайдир ўзгаришлардан умидвор.\n"Сўнгги пайтларда шаҳардаги ўзгаришлар оддий одамларнинг Шавкат Мирзиёевга меҳрини уйғотди. Лекин барибир кенг миқёсда сиёсий эркинлик берилишига, ўз фикрини очиқ айтишга шароит яратилишига ишониш қийин", дейди у. Шу билан бирга, кундалик муаммоларда ёрдам сўраб Бош вазирга мурожаат қилган одамларнинг мушкули осон бўлганини ҳам айтади.\nФаолнинг қайд этишича, сохта айбловлар билан узоқ йилга озодликдан маҳрум этилган ва айни пайтда муддати тўлиқ тугаш арафасида яна узайтириш хавфи остида қолган бир маҳбуснинг оиласи ҳам Шавкат Мирзиёевнинг виртуал қабулхонасига адолатни тиклашни сўраб мурожаат этганлар.\n"Агар ўша йигитнинг иши ростдан ҳал бўлиб, адолат юзага чиқса, Шавкат Мирзиёев ҳақиқат томон сиёсат бошлаганига ишонган бўлардим", деб айтди Дилором Исҳоқова.


Хусусан, ҳарбий шаҳарчалар қуриш ва мавжудларини реконструкция қилиш, бу объектларда бугунги кун талабларига ҳамда ҳарбий хизматчилар ва уларнинг оила аъзолари эҳтиёжларига жавоб берадиган қулай ижтимоий-маиший шароит яратиш бўйича давлат дастурлари қабул қилингани бунинг яққол тасдиғидир. Ана шу ҳужжатларнинг изчил ижроси туфайли ҳозирги пайтгача кўплаб ҳарбий хизматчилар шинам уй-жойлар ва бошқа зарур инфратузилма объектлари билан таъминланди. Муҳими, ушбу йўналишдаги эзгу саъй-ҳаракатлар давом этаяпти.\nКуни кеча Тошкент ҳарбий округининг бир гуруҳ ҳарбий хизматчилари ва уларнинг оила аъзоларига кўп қаватли уй фойдаланиш учун топширилди. Шу муносабат билан ўтказилган тадбирда ҳарбий округ масъул офицерлари, давлат ва жамоат ташкилотлари вакиллари қатнашди.\nМаросимда сўзга чиққанлар юртимиз мудофаа салоҳиятини ошириш йўлида олиб борилаётган кенг кўламли чора-тадбирлар ҳақида тўхталиб, ушбу жараёнда ҳарбий хизматчилар ва уларнинг оила аъзоларига кўрсатилаётган беқиёс ғамхўрлик учун давлатимиз раҳбарига миннатдорлик изҳор этишди.\n— Бизга уч хонали уй насиб қилди, — дейди сержант Муроджон Мироқилов. — Кўриб турганингиздек, ичи кенг ва шинам, барча шароит яратилган. Турмуш ўртоғим Комиланинг қувонганини айтмайсизми?! Икки ўғлимиз — Мирмуҳаммад ва Иброҳим шу файзли хонадонда ҳеч кимдан кам бўлмай камолга етишини ўйлаб, севинчини яширолмаяпти. Оилада шундай хурсандчилик, хотиржамлик бўлса, кўнглимиз тўлиб, ишимизда ҳам самара бўлади. Албатта, берилаётган бундай улкан имкониятларга жавобан юртимиз тинчлигини асраб-авайлаш йўлида бор куч ва салоҳиятимизни ишга соламиз.\nГулсанам Умарова — офицер Тўлқин Тешабоевнинг рафиқаси. Жавоҳир, Жавлонбек, Камронбек исмли уч азамат ўғлонни тарбиялаб, вояга етказишяпти. Дарвоқе, Гулсанамнинг ўзи ҳам етти йилдан буён Қуролли Кучлар тизимида фаолият олиб бораётган экан.\n— Қаранг, янги хонадонимиз пойтахтнинг энг кўркам гўшаларидан бирида жойлашган, — дейди у. — Қолаверса, уйимизга яқин ҳудудда мактабгача таълим муассасаси, умумтаълим мактаби, спорт иншоотлари бор. Қисқаси, бу ерда бир оила эҳтиёжи учун зарур бўлган, бир оила бекаси орзу қиладиган ҳамма имконият мавжуд. Бугунги унутилмас кунда яна бир карра дилдан ният қилдик: юртимиз тинчлигига ҳеч қачон кўз тегмасин, байрамлар байрамларга улансин. Ҳар бир хонадонда тўю томоша, яхши кунлар кўп бўлсин...\nҚуролли Кучлар марказий ашула ва рақс ансамбли санъаткорлари ижро этган куй-қўшиқлар тадбирга янада файз бағишлади.\nМазкур рукндаги бошқа мақолалар: « АКТ ва тараққиёт\tМаҳаллалар танловидан — илғор тажрибаларни оммалаштириш сари »


Москва Финляндия ва Швециянинг НАТО билан ҳамкорлиги юзасидан ташвиш билдирди\n01 декабр 2020, Тошкент вақти: 23:35\nРоссия Ташқи ишлар вазирлиги Финляндия ва Швециянинг НАТО билан тиғиз ҳамкорлик қила бошлаганидан “алоҳида хавотир” изҳор қилди.\nРус дипломатларининг 12 апрелдаги бу баёноти Швеция, Норвегия, Финляндия, Дания ва Исландия мудофаа вазирлари ўзаро йиғилиб, Шимолий Европа Россия томонидан бўлажак муҳтамал хатарларга ҳозирланиши лозимлигини муҳокама қилганидан кейин пайдо бўлди.\nРоссияга чегарадош бўлган Финляндия ҳамда Швеция НАТОга аъзо эмас, аммо Трансатлантика альянси билан ҳамкорликни кенгайтирмоқда.\nФинляндия бош вазири Александр Стубб Россия баёнотини “қуролини кўз-кўзлаб қўйиш” деб атади, бироқ бундан руҳ синмаслиги лозимлигини таъкидлади.\nAftenposten газетасида ёзилган мақолада Шимолий Европа давлатлари мудофаа вазирларининг “Россия лидерлари сиёсий мақсадга эришиш учун ҳарбий воситалардан фойдаланишга тайёрлигини кўрсатдилар” деган баёноти ўрин олган.\nМазкур мақоланинг чоп этилиши бир йил муқаддам Москва томонидан Қрим аннексия қилингач, Россия билан Европа мамлакатлари ўртасида таранглик тобора кучайиб бораётган бир пайтга тўғри келди.


Байден AҚШ учун асосий таҳдидни маълум қилди - Zamin.uz\n15:00 / 26.10.2020\nХалқаро майдонда Россия AҚШ хавфсизлигига энг катта таҳдид солмоқда, дейди демократ. Демократик партиядан президентликка номзод Жозеф Байденнинг айтишича, Россия AҚШ учун асосий таҳдиддир. Демократ бу ҳақда 25 октябрь, якшанба куни CBS телеканалидаги интервьюсида маълум қилган.\n“Менимча, ҳозирги пайтда Россия бизнинг хавфсизлигимиз ва иттифоқларимизга путур етказиш нуқтаи назаридан энг катта таҳдид ҳисобланади. Иккинчидан, мен Хитойни энг катта рақибимиз деб биламан”, – деган давлат раҳбари лавозимига номзодлик қилаётган Байден.\n“Қаранг, Россия нима қилмоқда – у барча диктаторларга яқинлашиб, дўстларимизнинг ишларига халал берди. NATO’даги дўстларимиз биздан юз ўгиришмоқда, чунки улар бизга ишонмай қўйишди”, – дейди Байден.\nЭслатиб ўтамиз, аввалроқ AҚШ Давлат департаменти Россия дезинформация ва ташвиқот бўйича етакчи ўринда туришини айтган эди. Департамент Россия Федерациясининг ушбу соҳадаги усулларини фош этиш бўйича иш олиб бормоқда.\nШу билан бирга, Оқ уй Москвани энг кучли рақиб деб ҳисоблашдан бош тортмоқда. Уларнинг фикрича, Хитой ҳокимиятининг хатти-ҳаракатлари “тобора кўпроқ жангари” тус олмоқда. “Замин” янгиликларини “Одноклассники”да кузатиб боринг\n21-09-2020, 15:30, Дунё\nЖо Байден: «Трамп Путинга қарши туришга қодир эмас»\n6-09-2020, 14:26, Дунё\nАмерикалик генерал Хитойни АҚШ учун асосий таҳдид деб атади\n27-09-2017, 18:13, Дунё\nNАТО Россия туфайли харажатларини кўпайтиради\n15-03-2015, 22:09, Дунё\nОлимлар коронавируснинг хавфли асоратлари аломатларини маълум қилишди\nКеча, 23:35, Ўзбекистон\nНаманганда сейфни ўмарган 60 ёшли аёл қўлга тушди\nКеча, 10:15, Дунё\nКеча, 10:45, Спорт\nОзарбойжон илк марта Қорабоғ урушидаги йўқотишларини очиқлади\nCNN: Трамп ўзини ўзи олдиндан афв этиш имкониятини муҳокама қилмоқда


14:37 / 19.01.2020\nОлимларнинг маълум қилишича, Хитойда пайдо бўлган янги сирли вирусни юқтирганлар сони расмий маълумотлардан анча юқори.\nДекабрь ойида ўткир респиратор касалликларни келтириб чиқарувчи ушбу вирусдан икки киши вафот этгани маълум. Унинг биринчи тарқалиши Хитойнинг Уҳан шаҳрида қайд этилган.\nСингапур ва Ҳонгконг аллақачон Уҳандан келувчи барча йўловчиларни текширишни бошлаб юборишган, шу каби чоралар жума куни АҚШнинг учта йирик аэропортида ҳам жорий этилди: Сан-Франциско, Лос-Анжелес ва Нью-Йорк.\n«Бу мени хавотирга солди. Уҳан ушбу уч ҳолатни бошқа мамлакатларга «экспорт» қилгани шуни англатадики, вирус кўлами эълон қилинганидан кўра кенгроқдир», дейди Фергюсон.\nУҳан шаҳрида 18 миллионга яқин одам истиқомат қилади, аммо унинг халқаро аэропорти орқали атиги 3,4 минг йўловчи чет мамлакатларга учади.\n«Аввалги вирус ёйилиши ёдга олинса, янги коронавирус пайдо бўлганда унинг ташувчиси ҳайвонлар эди», — деди Ноттингем университети вирусологи, профессор Жонатан Болл.\nБу сафар инфекцияни юқтириш ҳолатлари Уҳандаги улгуржи денгиз маҳсулотлари бозори билан боғлиқ эди.


70+ МОДЕЛЛАР ТУРМУШ ТАРЗИ, УЙҒУНЛИК ВА ҲАЁТ МАЗМУНИ ҲАҚИДА • NeMolchi.uz\nBosh sahifa Jabrlanganlarga maslahat 70+ МОДЕЛЛАР ТУРМУШ ТАРЗИ, УЙҒУНЛИК ВА ҲАЁТ МАЗМУНИ ҲАҚИДА\n70+ МОДЕЛЛАР ТУРМУШ ТАРЗИ, УЙҒУНЛИК ВА ҲАЁТ МАЗМУНИ ҲАҚИДА\nКексаликда фақат ўтган умримизни эслаб ўтирсак керак, деб ўйлаймиз. Аммо ким учундир бу давр чинакам ихтиролар, янгиликларга тўлади ва ҳаёт ўзгаради. Бу ҳақда 70 ёшидан ошиб фотомоделга айланган пенсионерлар Ольга ва Виктор сўзлайди. Улар Омск шаҳрида ижод қиладиган дизайнер Игорь Гаварнинг “Oldushka” лойиҳасида ишлашади. Лойиҳанинг мақсади кекса ёшдаги инсонларнинг ўзига берадиган баҳосини ошириш, қолаверса, жамиятнинг қарияларга бўлган муносабатини ўзгартиришдан иборат.\n«Ўлаётганда ҳам ҳали ҳаммаси олдинда десам керак»\nОльга Кондрашова, биолог\nЭнг қизиқ ишим 70 ёшдан кейин бошланди. Унга қадар майда лойиҳаларда оммавий саҳналарда иштирок этиб юрардим. Москвага кўчиб келгач, Игорь Гавар билан танишдиму ҳаётим буткул ўзгарди. Унинг моделлар агентлигида ишлай бошладим, илк сьёмкаларим\n«Афиша» журнали учун бўлган. Ростини айтсам, биринчи суратларимни кўргандима, уялиб кетганман. Одамлар мендай қари одамга қандай қилиб завқланиб қарайди, деб ўйлаганман. Лекин бир ҳафта ўтиб, бу фикрдан асар ҳам қолмади ва мен моделлигим учун фахрланишга ўтдим. Болаликдан рақсга тушишни яхши кўраман, шу ёшимга қарамай, йогага бораман. Мусиқасиз ҳаётимни тасаввур қилолмайман. Қизиғи, сьёмка майдонида атайлаб мусиқа қўйдираман. Шунда ҳаракатларим жонли бўлади ва суратлар ҳам табиий чиқади. Тарихий либосларни яхши кўраман.\nҚалбим ҳали ёш. Бекатда туриб ҳам бемалол рақсга тушишим мумкин. Мен на ёшимдан, на ташқи кўринишимдан уяламан. Таомларда ҳам ўзимни чекламайман, истаганимни ейман ва кўп ҳаракат қиламан. Яқинда менда диабет касаллигини аниқлашди. Бошида тушкунликка тушдим, ҳаётим тугади, деб ўйладим. Лекин яқинларим ва «Олдушка» лойиҳаси сабаб яна яшашга бўлган иштиёқим ошди. Ўзим тенги инсонларга ҳам уйда ўтириб қолмасликни маслаҳат бераман. Кўчага чиқинг, мулоқот қилинг, ўзингизга қаранг. Ҳаётингизда маъно бўлса, кексалик ҳам қийин ўтмайди. Мен ҳаётда уйғунликка эришмоқчиман. Камчиликларимни биламан ва уларнинг устидан ишлашга ҳаракат қиламан. Ҳаётим ҳали олдинда!\nВиктор Сосновцев, уста рассом\nИшим роса қизиқ. Мусиқали асбобларни ясаб, кўчада сотаман. Ким сўраса, мебалол мусиқа чалиб бераман. Бутун умрим ҳаракатдан иборат. Ҳеч қачон бекор ўтирмаганман. Психология, технология, тасвирий санъатни ўрганганман. Пенсияга чиқдим, энди ишсиз ўтиришим керак, демаганман. Аксинча, кун сайин салоҳиятим ортиб боряпти. Нима билан шуғулланишимдан қатъий назар, менга ижодий жараён муҳим. Ҳар гал ниманидир кашф қилиш жуда завқли.\n1942 йили қатағон қилинган жамоа ичида туғилганман. Жамоамизда жуда ақлли инсонлар кўп эди. Устозларимдан кўп нарсани, шу жумладан рассомчиликни ўрганганман. Менга меҳнати сингган барча яхши инсонлар ёдимда қолган. Ўзим ҳам иложи борича яхшилик қилишга интиламан. Ҳар бир одамда фақат яхшиликни кўра билиш керак. Ўқишни яхши кўраман. Шогирдликка тушмоқчи бўлиб келишади. Улар учун бағрим очиқ. Илгари ясаётган нарсаларимга ўйинчоқ деб қарардим, лекин энди жиддий қабул қиламан, улар қалбим учун озуқа. Атрофдагиларнинг барчаси ҳам биз кексаларни тўғри тушунавермайди, шунинг учун ўз истакларимизни тўғри тушунтиришни билишимиз керак. Эрталаб уйдан чиқишим бироз қийин бўлади, гоҳида уйқуга тортади. Лекин ирода топиб кўчага отилиб чиққанимдан кейин, куни билан куч-қувватга тўлиб юраман. Ҳатто тунда ҳам илҳом келади. Энг муҳими, инсонларнинг сенга бўлган миннатдорлигини ҳис этиш. Бу бахт. Ҳар хил вируслар, салбий ахборотлардан миямизни тозалаб туришимиз керак. Ҳаётда чекиниш керак эмас. Ишлашда давом этинг. Руҳингизни туширманг, шунда касалликлар ҳам чекинади. Агар таслим бўлсангиз, ҳаммасини йўқотдим деяверинг. Аввал ўтирасиз, кейин ётасиз, ундан кейин эса бошқа туролмайсиз… Шунинг учун ҳаётдан завқ олиб яшашда давом этинг. Нажот эса ҳаракатда.


Наманганда шприц ишлаб чиқариш заводи иш бошлади\nЎзбекистон 21:26 / 25.08.2019 12928\n25 август куни Наманган вилоятининг Уйчи туманида тиббиёт буюмлари ишлаб чиқаришга ихтисослашган “Акс медикал фарм” МЧЖ қўшма корхонаси иш бошлади. Бу ерда йилига 100 миллион дона шприц, 300 минг дона аёллар тиббиёт ойнаси ишлаб чиқариш кўзда тутилган. Бу ҳақда Наманган вилояти ҳокимлиги ахборот хизмати хабар берди.\nҚурилиш ишлари 2018 йил март ойида бошланган “Акс медикал фарм” корхонаси ўз йўналишида ноёб лойиҳа ҳисобланади. Ишлаб чиқариш ҳажми жиҳатидан республикамизда Нукус шприц заводидан кейин иккинчи ўринда туради.\n“Бунёдкор Махсудбек файз” фермер хўжалиги томонидан амалга оширилган ушбу лойиҳанинг умумий қиймати 2 миллион 300 минг АҚШ доллари бўлиб, шундан 630 минг доллари хитойлик сармоядорларнинг тўғридан-тўғри инвестициясидир.\n“Акс медикал фарм” корхонасида йиллик ишлаб чиқарилган маҳсулотларнинг умумий қиймати 40 миллиард сўмни ташкил қилади.\nМаълумот ўрнида, вилоятга жорий йилнинг биринчи ярмида 2017 йилга нисбатан 15 баробардан кўп инвестиция кириб келишига эришилди. (2017 йилда 7,5 миллион АҚШ доллари, 2019 йилнинг дастлабки олти ойида 125 миллион АҚШ доллари). Йил якунида ушбу кўрсаткични 400 миллион АҚШ долларига етказиш режалаштирилмоқда.\nЯқинда Наманган туманидаги “Мерримед фарм” корхонасида қиймати 25 миллион АҚШ доллари бўлган, 100 зиёд дори-дармонлар ишлаб чиқаришга мўлжалланган янги линия ишга туширилганди.\n13-14 сентябрь кунлари Наманган шаҳрида тиббиёт ва фармацевтика соҳасида яна бир йирик халқаро инвестицион форум ташкил этилмоқда. “XXI аср тиббиёт ва фармацевтикаси ривожида инвестициялар ва инновацияларнинг ўрни ва роли” деб номланган ушбу форумда дунёнинг кўплаб мамлакатларидан тиббиёт ва фармацевтика соҳасида бизнес юритаётган ишбилармонлар ва инвесторлар иштирок этади.


Қарийб 10 минг аҳолига хизмат қилувчи тиббиëт пункти “молхонадан баттар аҳволда” – mulkdor.com\nҚарийб 10 минг аҳолига хизмат қилувчи тиббиëт пункти “молхонадан баттар аҳволда”\nApril 28 2017, 08:04 ЖамиятКоррупцияТиббиёт\n– Бу бино лойиҳага киритилмасдан қолиб кетган. Ҳокимият билан келишганмиз, бу бинони бузиб оламизда¸ ҳашар йўли билан янги бино қурамиз. Ҳокимият қурилиш материаллари билан таъминлашни ваъда қилган, деди маҳалла оқсоқоли Шуҳрат Обидов.\n– Бу масала контролда турибди, бориб фуқаролар билан учрашганмиз ҳам. Бино аварийний бўлиб қолгани ҳақида маҳалланинг ўзи ҳокимга хат чиқарган. Ҳоким қарор ҳам чиқарган. Демак, биринчиси, ўша бинони бузиб, ундан чиққан қурилиш материаллари ва қўшимча материаллар билан ёнидан учта янги хона қуриш. Иккинчидан, ўша ҳудудда аҳоли кўп бўлгани учун¸ биринчи навбатда¸ ҚВП ёки поликлиника қурилиши дастурга киритилади, деди Шавкат Ғафуров.\nЎтган йил февраль ойида Самарқанд вилояти Каттақўрғон тумани Гулистон қишлоғидаги бирламчи тиббий-санитария ёрдам муассасаси бош врачи,муассаса биносининг яроқсизлиги ҳақида расмийларга арз қилгани учун ишдан олинган эди.\nЎзбекистон президенти Шавкат Мирзиёев ҳам қишлоқ врачлик пунктларидаги аянчли аҳволни танқид қилган ва ҚВПларга 2500 нафар врачетишмаётганини айтган эди.\nЎзбекистонда «растаможка»ни икки бараварга ...\nЎзбекистонга импорт қилинаётган автомобилларнинг давлат божи — «растаможка» ставкаларини икки бараварга пасайтириш режалаштирилмоқда. Бу ҳақда «Ўзавтосаноат» вакили Рустам ...\nБизнесSeptember 10 2019, 09:09


Истомин Australian open турниридаги муваффақиятлар эвазига АТР рейтингида 37 поғона юқорилади\n12:11 / 30.01.2017\nЎзбекистоннинг биринчи ракеткаси Денис Истомин Мельбурнда бўлиб ўтган «Улкан Тож» туркумидаги йилнинг дастлабки мусобақаси - Australian open-2017 турниридан сўнг жаҳон рейтингининг кучли юзлигидан жой олган теннисчилар орасида энг катта ўсишга эришди ва 37 поғона юқорилаб, 117-ўриндан 80-поғонага кўтарилди.\nИстомин турнирнинг 4-босқичига етиб бориб фақатгина жароҳати сабаб чорак финал остонасида юришини тўхтатган эди. Аммо шунга қарамасдан у дастлаб хорватиялик Иван Додигни, иккинчи босқичда жаҳоннинг иккинчи ракеткаси сербиялик Новак Жоковични, учинчи беллашувда эса испаниялик Пабло Каррено Бустани мағлуб этишга муваффақ бўлганди. Аммо 4-босқич баҳсида кутилмаганда орттириб олинган жароҳат Истоминга тўлиқ куч билан ўйнаш имконини бермади ва у болгариялик Григор Димитровга имкониятни бой бериб, мусобақа билан хайрлашди.\nAustralian open-2017 турниридаги иштирокидан сўнг Денис Истомин ўз ҳисобига 220 000 АҚШ долларини қўшиб қўйди. Шунингдек, у 180 рейтинг очколарига эга бўлиб, ўз ҳисобидаги очколар сонини 668тага етказди. Натижада Денис 117-ўриндан 80-поғонага кўтарилди.\nБу мавсум давомида Денис Истомин жароҳатидан қутулса, «Улкан тож» туркумидаги навбатдаги турнирлар бўлмиш Roland Garros, Wimbledon ва US Open мусобақаларида ҳам иштирок этиши мумкин бўлади.\nИстомин Australian open АТР рейтинги\nНовак Жокович 10 йил ичида биринчи марта АТР ’нинг юқори ўнталигига кира олмади\nДенис Истомин АТР рейтингида юқорилади\nATP’нинг янгиланган рейтинги: Истомин яна юқорилади\nДэвис Кубоги. Истоминнинг ғалабаси эвазига Ўзбекистон Жанубий Корея тўсиғидан ўтиб, иккинчи босқичга йўл олди


Ўғриликми, «болалик»ми? (давоми)\nМанзилингиз:Муслимаат»Оила ва жамият»Фарзанд»Ўғриликми, «болалик»ми? (давоми)\nBy Muslimaat on\t Noyabr 5, 2015 Фарзанд\nЎғриликка қарши муҳаббат билан\nЎғриликка бўлган қизиқишни болаларни жазолаш билан тузатиб бўлмайди. Албатта, жамият инсонларни қонунларни ҳурмат қилишга ўргатади. Лекин уларнинг ҳеч бирини мактаб ёшигача бўлган болаларга қўллаб бўлмайди. Чунки кичик ёшдаги болалар ўз ҳаракатлари учун жавоб бериша олмайди. Агар ота-оналар ҳам шу қоидаларга амал қилишса, яхши бўларди. Боланинг ўғрилигини шунчаки масъулиятсизлик, деб қабул қилиш керак. Боладаги «ўғрилик» касаллиги шунчаки унга баҳо бериш билан тузалмайди. Бунинг учун суҳбат ўтказиш, у сизни тушуниши ва фикрингизга қўшилиши керак.\nФарзанд фақатгина ота-онасини чин дилдан яхши кўрса ва ўз ўрнида ота-онаси ҳам ўзини қаттиқ яхши кўришини билсагина, уларга ўхшагиси келади. Унинг хоҳишларини тақиқловчи ҳеч қайси гап унга таъсир қилмайди, айнан шунинг учун ҳам бола ота-онаси ҳақида яхши фикрда бўлиши керак.\nБола берухсат олган нарсани эгасига қайтарамиз. Фарзандимизга ўз уйида нима етишмаётганлигини аниқлашга ҳаракат қиламиз. Ва албатта, ана шу етишмаётган нарсани унга беришга, доим унга аҳамиятли бўлишга ҳаракат қиламиз. Энг муҳими ота-оналар ва фарзандлар ўртасида ҳамиша дўстона муносабат бўлмоғи лозим. Ана шундагина болага ҳақиқий ҳалоллик ва омонатдорлик тушунчаларини сингдириш мумкин бўлади.\nЭ.Фромм, «Ота-оналар алифбоси» дан олинди\nfarzand farzand tarbiyasi\nAvgust 13, 2018 0\nЎсмирлик: танқидий фикрлашнинг ўткирлашиши (кучайиши)\nAvgust 10, 2018 0\nЎсмирлик – жавобгарликнинг бошланиши\nYanvar 23, 2018 0\nАллоҳнинг исми ва сифатларига ишониш\n«Омина» ижтимоий-маърифий журнали 26 сон. Зулхижжа – 1439/2018


Саволга шогирднинг ўзи жавоб берсин! - Уч илдиз\nby Тўлқин Эшбек · 13.05.2018\nУстозлигингизга яраша савол беринг, вассалом!\nЖавобни шогирд берсин!\nЖавобни ҳам ўзингиз ёзиб, ёнига 3-4 та ёлғон жавоб қўшиб, улар орасидан «тўғри жавобни топ» десангиз нима бўлади?\nБиринчиси, шогирд фикрламай, китоб ўқимай қўяди. Фақат, ёлғонлар ичидан тўғри жавобни топиш ҳаракатига тушади. Кейин жиноий хатти-ҳаракатлар бошланади. Қайсидир устамон тўғри жавобни пуллаб кетади. Уни сотиб олган «репититор» шогирдга ўша савол-жавобни ёдлатади, холос. Ҳатто, бюджетга ўқишга киргизишга муваффақ бўлади. Қарабсизки, китоб ўқимаган, фикрлаш қобилиятини йўқотган, тестни кўр-кўрона ёдлаган ёшлар тўтидек тўғри жавобни кўрсата олади-ю, илм уммонига яқинлаша олмай умри ўтади… Муҳтарам Президентимиз очиқ, дангал айтганларидек, сўнгги 20 йил мобайнида ёш авлодни шу тариқа чаласаводликка маҳкум этдик…\nСаволларнинг жавобини устозлар тайёрлар экан, минг шаффофлик учун курашмайлик, китоб ўқийдиган, илм оладиган одамни топа олмайсиз…\nТестнинг саволи-ю ёлғонлар ичра тўғри жавобини топиб ёдлаш — илм бермайди, билъакс, илмдан узоқлаштиради.\nДунёни ҳайратга солган аллома ота-бувамиз бунақа номаъқул ишни қилмаган экан, биз ҳам уни «жаҳон андозаси» деб хас-пўшламасдан тўғри қадам ташлайлик!\nМингта саволга мингта жавоб ва ёнига уч-тўрт мингта ёлғон жавоб ёзиб ўзимизни ҳам қийнамайлик, ёш авлодни ҳам маънан мажруҳ қилмайлик.\nҲеч бўлмаганда, «Муносабат» кўрсатувида таниқли журналист Рўзибой Қўлдошев таклиф этганидек, ўқишга қабул масаласида альтернатива масаласини ўйлаб кўрайлик. Абитуриентларнинг бир қисми тест топширса, маълум ўринларга буюк ота-боболаримизнинг имтиҳондек ҳаққоний синов усулини жорий этайлик.\nМақсад — муносиб, илмга лаёқатли ёшларни танлаб олиш-ку!\nNext story Американи қайта кашф этиш\nPrevious story Улуғ адиб Ўткир Ҳошимов хонадонида бир дам


Семизликдан қутулиш учун беш маслаҳат! » Moskva kinoteatrlari jadvali, filmitv.uz afishasi\nMoskva kinoteatrlari jadvali, filmitv.uz afishasi » salomatlik » Семизликдан қутулиш учун беш маслаҳат!\n“Дўмпайган қорин ҳомиладор аёлга ярашур”, дейди донолар. Каналимиз мухлислари орасида семизликдан азият чекиб, ортиқча вазндан халос бўлишни режалаштириб юрганлар учраши мумкин. Қуйида озиш учун маслаҳатларни ҳавола этамиз. Тавсияларимизнинг ўзига хослиги шундаки, улар кечки пайт бажаришга мўлжалланган.\n1.Натрийдан парҳез қилинг.\n2.Тунда машқ қилинг.\nОзиш учун терлаб-пишиб машқ қилишнинг нафи катта. Одатда, эрталаб машқ қилиш керак, деган фикр кенг тарқалган. Саҳарлаб туриб машқ қилиш ҳақида хаёл суриш маза, аммо вақтли туриб жисмоний машқ қилувчиларнинг ўзи бармоқ билан саноқли бўлса керак. Қолаверса, ишга бориш учун вақт тиғиз.Кечқурун машқ қилса, бўлмайдими? Бўлади, аммо айримлар кечки пайт машқ қилса уйқу қочади, деб ўйлайди. Бу фикрни йиғиштиринг, эрталаб улгурмасангиз, жисмоний машқ фурсатини кечга кўчиринг. АҚШнинг National Sleep Foundation ташкилоти ўрганишича, куннинг қайси қисмида жисмоний машқ қилганларига қарамасдан 60 фоиз инсонлар тунда маза қилиб ухлар экан. Ортиқча вазн билан тунда курашинг.\n3. Кўп сув ичинг.\nСув ажратувчи аъзолар фаолиятини меъёрлаштиради ва иштаҳани бўғади. Турли ёшдаги кишилар устида ўтказилган тажриба овқатдан олдин “никко” ичилса, тановул камроқ бўлишини кўрсатди. Кам есангиз, озишингиз турган гап. Кичик эслатма: иссиқ кўрпадан туриб ой ёруғида ҳожатга чиқмаслик учун ётишдан бир соат олдин сув ичишни тўхтатинг.\n4.Қоронғу хонада ухланг .\n5.Салқин жойда ҳордиқ чиқаринг.\nСмотреть Семизликдан қутулиш учун беш маслаҳат! в хорошем качестве


ССВ Ўзбекистонда коронавирус тарқалганлиги ҳақидаги хабарларни рад этди\n01:08 21 Феврал 2020\n19:12 01.02.2020 Ҳавола олиш\nХитойда коронавирус эпидемияси (113)\nСоғлиқни сақлаш вазирлиги Ўзбекистон ҳудудида коронавируснинг тарқалганлиги билан боғлиқ хабарни рад этди.\nТОШКЕНТ, 1 фев — Sputnik. Бугунги кунда мамлакат фуқаролари орасида коронавирус инфекцияси қайд этилмаган. Бу ҳақда Соғлиқни сақлаш вазирлигининг матбуот котиби хабар қилди.\nСоғлиқни сақлаш вазирлиги Ўзбекистон ҳудудида коронавируснинг тарқалганлиги билан боғлиқ хабарни рад этди. Қайд этилишича, Санитария-эпидемиологик осойишталиги агентлигида мамлакат ҳудудига коронавирус инфекциясининг кириб келиши ва тарқалишини олдини олиш мақсадида туну кун фаолият кўрсатувчи махсус штаб ишлаб турибди.\nАммо шунга қарамай, тарқалган ваҳимали хабарлар сабаб эҳтимол, одамлар кўчага чиқишдан қўрқиб қолгандек. Ҳар доим гавжум бўлиши одатий ҳолга айланган жамоат жойларида одамлар ҳаракатининг 3 дан бир қисмга камайганлигини сезиш мумкин.\nБир оз аввал Хитойда янги типдаги коронавирус пневмонияси билан касалланган беморлар сони 9 692 нафарга етганлиги тўғрисида хабар қилинди.\nКасалланганларнинг 213 нафари ҳалок бўлган. Охирги бир сутка давомида 1 982 янги ҳолат аниқланган.\nМамлакатлар географияси кенгайиб, Хитойдан ташқари Таиланд, Япония, Жанубий Корея, АҚШ, Канада, Вьетнам, Сингапур, Непал, Франция, Австралия, Малайзия, Финляндия, БАА, Ҳиндистон, Россия каби давлатларда вируснинг юқтириш ҳолати қайд этилган.


Илҳом Мўминжонов бугундан «Нефтчи»да иш бошлайди - Zamin.uz\nKun.uz нашрининг маълум қилишича, «Нефтчи»нинг янги бош мураббийи ўз вақтида футболчиларни ўйинни сотишга ундашда расман айбланган Илҳом Мўминжонов бўлади. Олдинроқ Фарғона вилояти ҳокими Хайрулла Бозоров Илҳом Мўминжонов билан келишувга эришгани ҳақида хабар берилганди.\nИлҳом Мўминжонов 2019 йил 1 апрел куни ЎФА ахлоқ қўмитаси томонидан 5 йилга футбол билан боғлиқ ҳар қандай фаолиятдан четлатилган ва 50 миллион сўм жаримага тортилганди. Мўминжонов 2017 йил «Навбаҳор»даги фаолиятида ҳомийлар томонидан берилган маблағларни ўзи билганича тақсимлайверган», дейилганди хусусан ЎФА баёнотида. “Замин” янгиликларини “Одноклассники”да кузатиб боринг\nЯнгиликлар » Спорт » Илҳом Мўминжонов бугундан «Нефтчи»да иш бошлайди


мобил телефон кўпинча қўлдан қўлга берилади. Эгаси уни ҳар доим ҳам ювилган, тоза қўллар билан ушламайди;\nсуҳбат вақтида мобил телефон юзга жуда яқин олиб келинади;\nкўпчилик ҳожатхонага ҳам телефон билан киради. Бу жой эса турли қўзғатувчиларга жуда “бой”.


ЮКСАК ЭЪТИБОРДАН ҚУВОНЧИМИЗ ЧЕКСИЗ » Навоий вилоят касаба уюшмалари\nАСОСИЙ Шахримиз янгиликлари ЮКСАК ЭЪТИБОРДАН ҚУВОНЧИМИЗ ЧЕКСИЗ\n23-08-2017, 11:37 admin 528\nБугунги кунда юртбошимизнинг халқпарвар сиёсати туфайли кўплаб ижтимоий ҳимояга муҳтож, кам таъминланган оилалар, ногирон инсонларга катта эътибор қаратилаяпти.\nЖумладан, биз ҳам куни кеча мамлакатимиз мустақиллигининг 26 йиллиги арафасида Президентимизнинг давлат совғаси – барча шароитлари мавжуд бўлган икки хонали уйга эга бўлдик. Бугун қувончимнинг чеки йўқ. Оилада 4 кишимиз. Ўзим 14 ёшда, биринчи гуруҳ ногирониман. Дадажоним Шуҳрат Йўлдошев иккинчи гуруҳ ногирони. Онам Ниёзова Жамила ва синглим Ниёзова Нилуфар билан бизга берилган уйга кўчиб ўтдик.\nАвваллари деярли тўққиз йил давомида ижарада қийналиб яшардик. Гоҳида тез-тез турли жойларга кўчиб ўтишга ҳам мажбур бўлганмиз. Шунча йиллар давомида қачондир бизнинг ҳам ўз уйимиз бўлармикан, деб орзу қилардим. Чунки инсон борки, аввало оиласининг турмуш фаровонлиги учун ҳаракат қилади, албатта. Оиласидан, уйидан кўнгли хотиржам бўлган кишилар дунёдаги энг бахтли кишилардир.\nШу куни катта тантана билан мен каби яна 11 оилага ҳам шундай уйлар насиб қилди. Қўлимга калит ва сертификат тутқазишганда кўнглим фахр-ифтихорга тўлди. Шундай бағрикенг юртда туғилганимга, бизнинг халқпарвар, ғамхўр юртбошимиз борлигига яна бир бор шукрона айтдим. Бу кун бутун умр хотирамда муҳрланиб қолди.\nБизга берилган уйни кўриб, кўзларимга қувонч ёшлари келди. Мен бундай жойга эга бўлишни хаёлимга ҳам келтирмаган эдим. Ошхона ва ётоқхона мебеллари, телевизор, музлаткич, газплита билан таъминланган хонадонда барча қулайликлар мавжуд. Ҳаттоки, давлатимиз мен каби аравача билан ҳаракатланадиган ногиронларни ҳам алоҳида эътиборга олиб, уйга кираверишда "пандус” – аравачада бемалол ҳаракатланса бўладиган йўлакча ҳам қуришибди.\nБиз каби эҳтиёжманд, жисмоний имконияти чекланган, кам таъминланган оилаларга ғамхўрлик кўрсатилаётгани учун Президентимиздан бутун оиламиз билан беҳад миннатдормиз.


Қуръони Карим дарслари (2-дарс) | Azon.uz - Ахборот-таҳлилий портал\nҚуръони Карим дарслари (2-дарс)\n1429 22:00 24.11.2018\n«Ваҳий» сўзининг луғавий маъноси\n«Ваҳий» сўзи асл луғатда тезкор ва махфий хабар йўллаш маъносини билдиради. Араб тилида бу сўз яна бир неча маъноларда ҳам ишлатилади:\n1. Инсондаги табиий илҳом.\nАллоҳ таоло "Қасос" сурасида марҳамат қилади:\n«Ва Мусонинг онасига «Уни эмизавер. Бас, қўрққан чоғингда уни дарёга ташла, қўрқма, маҳзун бўлма, албатта, Биз уни сенга қайтарувчимиз ва уни расуллардан қилувчимиз», деб ваҳий қилдик» (7-оят).\nУламоларимиз ушбу оятдаги «ваҳий»нинг илҳом маъносида келганини таъкидлаганлар. Чунки Мусо алайҳиссаломнинг оналари пайғамбар бўлмаган, демак, у кишига ваҳий келмаслиги ҳам аниқ. Зотан, араб тилида, жумладан, Қуръони Каримда ҳам «ваҳий» сўзи пайғамбарларга келган махсус хабардан бошқа маъноларда ҳам ишлатилиши маълум ва машҳур.\n2. Ҳайвонлардаги ғаризий илҳом – инстинкт.\nАллоҳ таоло "Наҳл" сурасида шундай дейди:\n«Роббинг асаларига ваҳий юборди: «Тоғлардан, дарахтлардан ва кўтарилган ишкомлардан уй тутгин. Сўнгра ҳамма мевалардан егин. Бас, Роббингнинг осон қилиб қўйган йўлларидан юргин» (68-69-оятлар).\nАллоҳ таолонинг ҳайвонотларга, жумладан, асаларига «ваҳий қилиши» унга илҳом бериши ҳисобланади. Аллоҳ таоло асаларини яратганда, унга бир ҳис-туйғу ҳамда илҳомни қўшиб бергани учун, у кўпгина ақлли инсонлар қила олмайдиган аниқлик билан ўзига топширилган ишни бажаради. Жумладан, тоғлардан, дарахтлардан ва одамлар кўтариб қўйган ишком каби нарсалардан ўзига уй тутади. Ана шу илҳом – инстинкт араб тилида «ваҳий» деб юритилиши ҳам мумкин.\n3. Рамз ва имо йўли билан тезкор ишора.\nАллоҳ таоло "Марям" сурасида марҳамат қилади:\n«Бас, меҳробдан ўз қавми ҳузурига чиқди ва уларга: «Эртаю кеч тасбеҳ айтинглар», деб ишора қилди» (11-оят).\nСоғлом ҳолида тилдан қолган Закариё алайҳиссалом меҳробда ибодат, тасбеҳ ва Таврот тиловати билан машғул бўлганлар. Меҳробдан чиқиб, қавмларига: «Эртаю кеч Аллоҳга тасбеҳ айтинглар», деб ишора қилганлар. Ўша ишора қилишлари ушбу оятда «ваҳий қилди» деган ибора билан ифодаланган.\n4. Шайтоннинг васвасаси ва ёмонликни чиройли кўрсатиши.\nҚуръони Карим шайтоннинг васвасаларини ва инсонларга ёмонликни чиройли кўрсатишини ҳам «ваҳий» сўзи билан ифода қилган.\nАллоҳ таоло "Анъом" сурасида шундай деб марҳамат қилади:\n«Ана шундай қилиб, ҳар бир набийга инсу жин шайтонларни душман қилиб қўйдик. Баъзилари баъзиларига алдаш учун жимжимадор гапларни «ваҳий» қилурлар» (112-оят).\nУшбу оятда шайтонларнинг васваса қилишлари «жимжимадор гапларни «ваҳий» қилиш» деб айтилмоқда.\nЯна "Анъом" сурасининг 121-оятида Аллоҳ таоло бундай дейди:\nШайтонларнинг васвасалари тезкорлик ва махфийлик билан бажарилгани учун ҳам ушбу оятда бу ишга «ваҳий» сўзи ишлатилган. Биз уни «васваса» деб таржима қилдик.\n5. Аллоҳ таолонинг фаришталарга буйруғи.\nАллоҳ таоло "Анфол" сурасида марҳамат қилади:\n«Ўшанда Роббингиз фаришталарга: «Мен, албатта, сиз биланман, бас, сиз иймон келтирганларни собит қилинг, тезда куфр келтирганларнинг қалбларига қўрқинч соламан. Бас, бўйинлар устидан зарба беринглар ва ҳамма бармоқларига зарба беринглар», деб ваҳий қилган эди» (12-оят).\nАллоҳ таоло фаришталарга ушбу оятда келган амрларини тез ва махфий хабар орқали Ўзи билдирган эди. Шу боис бу амр «ваҳий» деб айтилган.\nВаҳийнинг истилоҳий маъноси\nБошқача қилиб айтганда, Аллоҳ таолонинг Ўз анбиёларидан бирига диний кўрсатмаларини юбориши ваҳийдир. Бу юбориш тезлик билан, бошқалардан махфий равишда бўлгани боис, унга «ваҳий» сўзи танланган.\nАллоҳ таолонинг мазкур ваҳийни, яъни диний кўрсатмаларини набийларига тезлик билан ва бошқалардан махфий равишда юбориши ҳам бир неча услуб билан бўлган. Бу ҳақиқатни Аллоҳ таолонинг Ўзи Қуръони Каримда баён қилган.\nАллоҳ таоло "Шуро" сурасида бундай деб марҳамат қилади:\n«Аллоҳнинг башар билан гаплашмоғи бўлмаган, фақат ваҳий билан, ёки парда ортидан, ёхуд элчи юборади ва ул У Зотнинг изни ила хоҳлаган нарсасини ваҳий қилур. Албатта, У Олийдир, ўта ҳикматлидир» (51-оят).\nИнсон зоти учун Аллоҳ таоло билан юзма-юз гаплашиш муяссар бўлмаган. Чунки ожиз инсон бу мақомга чидай олмайди. Аллоҳ таоло инсон билан ушбу уч услубнинг бири билангина сўзлашади:\n1. «…ваҳий орқали…»\nВаҳий, аввал таъкидлаб ўтилганидек, Аллоҳ томонидан бандага бирор хабарнинг махфий ва тез етказилишидир. Аллоҳ таоло пайғамбар алайҳиссаломнинг қалбига бирор хабарни етказади, пайғамбар эса унинг Аллоҳ таолодан эканини дарҳол билади.\n2. «...ёки парда ортидан…»\nАллоҳ таоло Мусо алайҳиссаломга Ўзи кўринмай туриб гапиргани каби.\n3. «...ёхуд элчи юборади ва ул У Зотнинг изни ила хоҳлаган нарсасини ваҳий қилур».\nБунда Аллоҳ таоло Ўзи билан пайғамбари орасида воситачи – элчи қилиб, фариштани юборади. Фаришта келиб, Аллоҳ таоло хоҳлаган нарсани пайғамбарга етказади.\nДавоми бор... 1-қисм.\nМақолалар Қуръони Карим дарслари\n863 21:00 27.04.2019\n1154 21:00 06.04.2019\n849 21:00 23.03.2019\n1007 21:00 02.03.2019\n937 21:00 23.02.2019\nҚуръони Карим дарслари (14-дарс)\n1314 21:00 16.02.2019


10:32 11.07.2017 (Янгиланган 10:33 11.07.2017)\nПрезидент барча соҳалар бўйича режалар ва стратегиялар аниқ белгилаб олингалиги ҳамда амалга оширилаётган ижтимоий-иқтисодий ислоҳотларнинг бориши ҳақида тўхталиб ўтди\nТОШКЕНТ, 11 июл — Sputnik. Ўзбекистон президенти Шавкат Мирзиёев 7-8 июль кунлари Наманган вилоятига амалга оширилган ташриф давомида вилоят фаоллари билан йиғилиш ўтказди.\nЙиғилиш Ўзбекитон телеканали орқали намойиш қилинди.\nУнда президент барча соҳалар бўйича режалар ва стратегиялар аниқ белгилаб олинганлиги ҳамда амалга оширилаётган ижтимоий-иқтисодий ислоҳотларнинг бориши ҳақида тўхталиб ўтди.\n"Кўп қилган ишларимиз ўзимизники. Лекин олдимизда катта режаларимиз, ниятларимиз турибди, одамларимизни умидлари турибди. Ҳамма соҳа бўйича режаларимиз аниқ, стратегиямиз бор. Биз келишганимиздек, 5 йил қарсак чалмаймиз, 5 йил бир-биримизни мақтамаймиз. Фақат ишлаймиз, ишлаймиз, яна бир марта ишлаймиз. Одамларимизга оддий меҳнатимиз билан, ҳалол меҳнатимиз билан, коррупцияни йўқ қилиб, мана, прокуратурага қанча масалалар қўйдик, ички ишлар тизимини мутлақо ўзгартираяпмиз, мана, инсоф берсин — судьялар билан гаплашдик.\nЁшлар бўйича тарбиямизга, диний масалалар бўйича, диний оқимлар бўйича бировга ёқадими-ёқмайдими, жуда кескин-кескин саволлар қўйдик. Ёшлар иттифоқини туздик. Ёшларимизга ҳозирги замон талабига муносиб шароит яратиб бермасак, улар билан мулоқот қилмасак, уларнинг дардини эшитмасак, улар билан тенг бўлмасак, оёғимиз ердан узилса, улар биздан узоқлашаяпти. Бу яхшиликка олиб келмайди", — деб таъкидлади Шавкат Мирзиёев.\n13:38 06.06.2020 (Янгиланган 13:41 06.06.2020)\nТОШКЕНТ, 6 июн — Sputnik. Фарғона шаҳрида Шавкат Мирзиёев вилоят ва туманлар ҳокимлари, соҳа ва тармоқлар раҳбарлари, жамоатчилик вакиллари билан йиғилиш ўтказмоқда. Бу ҳақда президент матбуот хизмати хабар қилди.\n“Мен қисқа, сизлар кўпроқ гапирсаларингиз тўғри бўлади. Мақтов керак эмас. Президентга энг катта мақтов бўлиб бўлган - бу халқ ишончи. Ҳали энди биринчи қадамларни қўйяпмиз. Келиб, қарсак эшитиб кетиш менгаям осон. Лекин бундан натижа бўлмайди. Туманларга ўзим боришимнинг сабаби - одамларнинг яшаш шароитларини юрагимдан ўтказиб, аниқ чоралар кўриш, ислоҳотлар узоқ-узоқ жойларда ҳам натижа беряптими, қуйи тизимдаги раҳбарлар садоқат билан, жон куйдириб ишлаяптими, деган саволларга жавоб топиш. Ҳар куни бундай учрашув бўлмайди. Аччиқ-аччиқ масалаларни қатъий қўйинглар,” - деди президент.\n“Кейинги йилларда қўшни давлатлар билан чегарадош жойлардаги кўп муаммоларни ҳал қилишга эришдик. Сўхдаги воқеалар қирғиз халқи билан дўстлигимизга, борди-келдимизга, режаларимизга таъсир қилмаслиги керак. Вазмин, сабр-тоқатли, меҳр-оқибатли бўлишимиз зарур. Қўшничилик - минг йилчилик. Халқларимиз елкадош бўлиб, бир-бирини ҳурмат қилиб яшаши керак,” - деди Шавкат Мирзиёев.\nЎзбекистон - Қирғизистон чегарасида зилзила содир бўлди\nСейсмопрогностик мониторинг Республика маркази: 6 июнь Тошкент вақти билан соат 03:04да Ўзбекистон-Қирғизистон чегарасида зилзила содир бўлди.\nТОШКЕНТ, 6 июн — Sputnik. ФВВ Сейсмопрогностик мониторинг Республика маркази хабар қилишича, 6 июнь куни Тошкент вақти билан соат 03:04да Ўзбекистон-Қирғизистон чегарасида зилзила содир бўлди.\nКоординаталари: 41,25 градус шимолий кенглик; 72,02 градус шарқий узунлик. Магнитуда М=3. Чуқурлик 10 км.\nЗилзила эпицентридан Тошкентгача масофа 234 км шарқий йўналиш бўйича.\nЗилзила Ўзбекистон ҳудудида: Наманган: 40 км, 2 балл; Андижон: 59 км, 2 балл.


Дабдабали анжуман ўтаётган Остона, Саммитхон ва бир-бирига зид манзаралар... - BBC O'zbek\nДабдабали анжуман ўтаётган Остона, Саммитхон ва бир-бирига зид манзаралар...\nШодиёр Сайф Би-би-си, Остона\nҚозоғистон сиёсатчилари бир неча йиллардан бери кутган кунлар бугун келди. Расмийлардан тортиб, баъзи оддий аҳоли вакиллари ҳам фахр билан тилга олаётган Оврўпада Хавфсизлик ва Ҳамкорлик ташкилотининг навбатдаги саммити ва ниҳоят айнан шу собиқ Шўро давлати Қозоғистонда ўтказилмоқда.\nСаммитда имзоланиши керак бўлган ҳужжатлар борасида ҳали бирон битимга келинмаган эса-да, ушбу йиғин Қозоғистонга казо-казо давлат раҳбарларининг бир вақтда ташрифи билан ҳам қозоғистонликлар хотирасида қолиши тайин.\nҲамма ҳушёр ҳолатда\nШимолда жойлашган Остона бугун бизни ўзининг совуқ шамоллари билан қарши олди. Кечагина илиқ бўлиб турган об-ҳаво бугун меҳмонларни тўнини тескари кийиб қаршилаётгандек. Бизни олиб келган учоқ капитани ташқарида ҳаво ҳарорати 15 даража совуқлигини айтди. Учоқ пойтахт ҳаво қўнолғасида қунди, аммо бизни совуқ шаҳарга қўйгиси келмагандай 20 дақиқа эшикларини очмади. Журналистлар махсус автобуслар билан олдиндан белгиланган меҳмонхоналарга олиб келинди. Шаҳар кишида гуё саммитга эмас, ҳарбий амалиётларга тайёргарлик кўраётгандек тасаввур пайдо қилади. Ҳар қадамда милиционерлар тургани етмаганидек, чорраҳаларда оғир техникали ҳарбийлар автоматларини кўтариб, у ёқдан бу ёққа бориб келади.\nЖурналистлар учун ажратилган махсус меҳмонхоналар ҳам юқори тайёргарлик ҳолатига келтирилган. Кираверишда миллий хавфсизлик хизмати ходимларидан тортиб, милиционерларгача сизни кутиб олса, ҳар бир қаватга қўйилган аёл милиционерлар сизнинг қадамингизни кузатиб ўтиришади.\nСаммит ўтиши режаланган Мустақиллик саройи биқинида матбуот маркази жойлашган Санъат университетига фақат махсус автобусларда келиш мумкин холос. Бунинг ҳаммаси бекорга қилинмаётгандек, чунки 28 давлат раҳбари ва бир неча кўзга кўринган давлатлар юқори мартабали мулозимлари келиши кутилаётган ушбу саммитда бирон нохуш ҳодиса юз бермаслиги учун расмий Остона имкон қадар уринмоқда. Шу материални тайёрлаш давомида ҳам матбуот марказига ўрнатилган экранлар аэропортдан тўғридан-тўғри кадр узатиб турибди.\nДеярли ҳар дақиқа оралиғида учоқларни қабул қилаётган Остона ҳаво қўнолғаси нуфузли меҳмонларни муносиб қарши олишга ҳаракат қилмоқда.\nКўчаларда эса, уни эрталабдан кечгача тозаликни сақлашга уринаётган фаррошлар ва тартибни назорат қилаётган ҳуқуқ-тартибот тизими ходимларига кўпроқ кўзингиз тушади.\nМен билан суҳбатда бўлган бир фаррош: "Саммит баҳонасида тирикчилиги кўчада ўтадиган барча одамларни қувишди",- дейди. Саммит атрофидаги воқеалар эса, маҳаллий матбуотда кенг ёритилмоқда. Қозоғистоннинг халқаро сиёсатда қўлга киритган йирик ғалабаси сифатида кўрилаётган ушбу саммит баҳона Президент Назарбоевнинг шахси янада улуғланмоқда.\nОстоналиклар ҳам ушбу саммитдан кўнгиллари осмонга кўтарилганини яшириб ўтиргани йўқ. Асли жануб вилоятларидан кўчиб келган оила ўз фарзандига саммит шарафига Саммитхон дея исм бергани маълум бўлди.\nҲамманинг хотирасидан чиқса ҳам 2010 йил Остонада Оврўпада Хавфсизлик ва Ҳамкорлик ташкилотининг саммити бўлиб ўтгани вақти келиб норғул йигит бўладиган Саммитхоннинг эсидан ҳеч чиқмаса керак.\nДеярли ҳар куни меҳмонлар шарафига концерт ва кўнгилочар тадбирлар ташкил қилинган. Ушбу 3 кун оралиғида Остона ўзининг энг гўзал хислатларини қўноқларига кўрсатиш учун зўр бермоқда.\nБир-бирига зид манзаралар\nАммо, сиёсий жабҳада бўлганидек, Остонанинг ўзида ҳам бир-бирига мос тушмайдиган манзаралар меҳмонларни ажаблантирмай қўймаяпти.\nНуфузли саммит бўлиб ўтиши керак бўлган Мустақиллик саройининг бир томонида тўқайзор ва қурилиш учун қазиб қўйилган хандақларни кўриш мумкин. Ушбу манзара кишида пойтахтга эмас, олис шимол туманларининг бирига келиб қолгандек тасаввур беради.\nАммо, сал ичкарироқдаги замонавий осмонўпар бинолар, равон йўллар Марказий Осиёнинг шиддат билан ривожланиб бораётган шаҳрида эканлигингизни уқтиради.\nБу сиёсий саҳнада олдига юқори амбицияларни қўйган, аммо коррупция ва сўз эркинлигига қўйилган тўсиқ орқали танқид қилиниб туриладиган Қозоғистон учун хос манзара.\nСаммит арафасида журналистлар ва инсон ҳуқуқи ҳимоячилари сўровига қарамай, уларнинг бир неча эркин фикрловчи ҳамкасблари турли айбловлар билан умрини ҳамон ҳибсхоналарда ўтказишмоқда.\nОХҲТдек нуфузли ҳамжамиятга раислик қилаётган Қозоғистон учун ишлари ҳамон муаллақ бўлиб турган ўзбекистонлик бошпана изловчилар ҳам "бош оғриқ" бўлиб турибди десак муболаға бўлмайди.\nРасмий Тошкент билан муносабатлари ҳавас қиларлик даражада бўлмаса-да, аммо у билан ҳисоблашишини афзал билувчи Остона ҳибсда сақланаётган 27 қочқинни Ўзбекистонга на берарини ва на бермаслигини маълум қилди.\n(Қозоғистондаги ушбу дабдабали йиғинда Ўзбекистон Президенти Ислом Каримов келмаслиги, Ташқи ишлар вазири жўнатилиши маълум бўлди).\nНима бўлганда ҳам, бугун Остона ўз муаммоларни унутган ҳолда саммитни юқори даражада ўтказишга жазм қилган.\nРасмий маълумотлар ушбу саммитга 11 миллион евро харж қилинганини айтмоқда. Аммо, мустакил кузатувчиларга кўра, сарф-харажатлар учун кетган ҳақиқий рақамлар ҳеч қачон ошкор этилмайди. "Қозоғистон элбошиси обрўси учун сарфланадиган пулнинг аҳамияти йўқ", дейишади улар.


Sunday, 13 November 2011 19:40\nҲазрат Расулуллоҳ (сав) хитобаларидан сўнг, икки ўтов барпо этилди.\nУларнинг бирида ҳазрат Пайғамбар, иккинчисида эса, ҳазрат Амирал мўъминин қарор топдилар. Шундан сўнг, халоиқ даста-даста бўлиб, дастлаб ҳазрат Пайғамбар (сав) ҳузурларига кирдилар ва ўл ҳазратни байъат қилиб, табриклаидилар. Сўнгра эса Амирал мўъмининнинг ўтовларига кириб, ул ҳазратни байъат қилдилар ва табрикладилар.\nАёллар ҳам ўртасида парда бўлган сув тўла идишни ўрнатиб, байъат қилдилар. Амирал мўъминин идишнинг бир томонидан муборак қўлларини солардилар ва иккинчи томондан аёллар қўлларини сувга солардилар.\nҒадирдаги 3 кун воқиалари\nҒадир маросимидаги 3 кун давомида хитоба айтилгандан сўнг Ғадир муҳимлигини таъкидловчи ва нишонаси бўлмиш бир неча воқиа юз берди. Улар қуйидагича шарҳланади.\nПайғамбар (сав) ўзларининг "саҳоб" деб номланган аммомаларини, яъни саллаларини ифтихор сифатида ҳазрат Амирал мўъминин бошларига қўйдилар.\nҲасан ибн Собит Пайғамбар (сав)дан Ғадир ҳақида шеър айтиш учун ижозат сўради ва ул ҳазратнинг ижозатлари билан Ғадир ҳақидаги илк шеърни битди.\nЖаброил (а) инсон суратида ерга тушдит ва деди: - Пайғамбар (сав) Али ибн Аби Толиб учун бир аҳду паймон олдиларким, Худо ва Расулига кофир бўлганлардан уни барҳам урмайди.\nМунофиқлардан бири деди: - Эй Худо, Муҳаммад айтганлари сендан бўлса, бизларга осмондан тош ёғдир ёки дардли азоб жўнат.\nШу онда осмондан бир тош тушдию, уни ҳалок этди ва Ғадирнинг бу мўъжизаси илоҳий исботни ҳаммага ошкор қилди.\n3 кундан сўнг Ғадир маросими тугади ва "Айёмул валоят" номи билан тарих саҳифаларида битилди. Халоиқ Пайғамбар (сав) билан видолашиб, ўз маконларига қайтдилар. Ғадир воқиасининг хабари шаҳарларда тарқалди ва тилларда достон бўлди ва шу тариқа Худо ўз ҳужжатини халққа кўрсатди.\nҒадирнинг тарихдаги аҳамияти\nБуюк донишманд ва "Ал Ғадир" асарининг муаллифи ўз китобининг биринчи жилдининг бошланишида "Ғадирнинг тарихдаги аҳамияти" номи остидаги илмий ва қизиқарли баҳсни келтирган. Бу баҳснинг қисқача мазмуни ва шарҳини қуйида келтирамиз.\n"Донишмандларнинг назарида ҳар бир нарсанинг қадрланиши у берган натижа ва самарасининг андозасига боғлиқ. Бинобарин, динлар келиб чиқишини кўрсатадиган, мазхаб унга асосланган, халқ жамият ақидалари манбаи бўлган бўлимлар тарих ва унинг мавзуларининг кенг қамровида натижасини эътиборга олган ҳолда юқори мавқега эга бўлган энг муҳим воқиа ҳисобланади. Шунга кўра, халқларнинг эътиқод ва қадриятлари манбаи бўлган тарихнинг бу бўлими абадиятдан ўрин олган ва асло жаҳон тарихи уни унитмайди.\nБу мулоҳазадан кўринадики, буюк ва ишончли донишмандлар дин келиб чиқиши ва мазҳабларнинг бошланиши асосларини ёзиб қолдириш ва тўғри акс эттиришда ўзларини аямадилар ва кўп ранжу азоб чекдилар.\nУндан сўнг уларнинг таълимотлари тарқатилишининг шароитлари ва хусусиятларини диққат билан акс эттирдилар."\nШарҳ: агар тарих ёзишда подшоҳлар, шоирлар, ҳунармандлар ва бошқа шахсларнинг таржимаи ҳоли керак бўлса, мутафаккирлар илмининг манбаи ва улар тарбия топган муҳитининг баҳси ва тадқиқоти ва шу каби мавзулар жуда қизиқарли ва фойдали бўлса, қандай қилиб, кўплаб халқлар эътиқод қиладиган дин ва мазҳаб тарихига бепарволик ва аҳамиятсизлик қилиш мумкин.\nСўнг ҳурматли муаллиф шундай ёзади:\nҒадирни билиш тарихнинг бу бўлимидаги энг муҳим мавзудир. Чунки Ол Расулга пайравлик қилган миллатлар ва тоифалар мазҳаби миллионлаб кишилардан иборатдир ва улар ўта ривожланган кишилардир. Улар орасида олимлар, мутафаккирлар, сиёсатчилар, подшоҳлар, табиблар ва шу каби машҳур ва маданият соҳиби бўлган кишилар жуда кўп.\nАгар тарихчи жоҳиллик ҳасади сабабли бу қисса ва унга боғлиқ далилларни акс эттирмаган бўлса, Ислом дини ва Расулуллоҳга нисбатан буюк хиёнат қилган ва тарихнинг саҳмфаларида товонини тўлаб бўлмайдиган жиноятга йўл қўйган. Чунқи Ғадир ҳадиси ва Пайғамбаримиз бу кунда бажарган амаллар Ваҳй маъмурияти билан бажарилган амаллардир. Шубҳасиз, "Ғадир куни" Ислом тарихида сўнмас бир тўлқинни вужудга келтирган.\nMore in this category: « Имоматни эълон этилиши\tҒадир воқеаси »


Отабек Маҳкамов: «Чет элда ютуққа эришган юртдошларимиз ҳаётини кўпроқ ёритишимиз керак»\n08:30 / 11.09.2020\n«Biz-TV»нинг расмий вакили Отабек Маҳкамов Repost.uz нашри учун янги телеканал ҳақидаги асосий саволларга жавоб берди.\n– Ўзбекистон медиа олами кундан кунга кенгайиб бормоқда. Сифат ва аудитория билаш ишлаш борасида қилинадиган ишлар кўп, албатта. Бироқ соннинг кўпайиши рақобат муҳитини шакллантиради, рақобат эса салоҳиятни юксалтиришга хизмат қилиши керак. Демак, оммавий ахборот воситалари сонининг кўпайишини ютуқ сифатида қайд этсак бўлади. Айтингчи, ўнлаб теле ва радиоканаллар, газета ва журналлар, юзлаб интернет сайтлари, блогерлар, влогерлар фаолият юритаётган бу медиа маконда янги онлайн телеканал ўз ўрнини топа оладими?\n– Тўғри айтдингиз. Жаҳоннинг илғор мамлакатларидаги каби Ўзбекистон медиа соҳаси ресурслари юқори суръатлар билан кўпайиши кишини қувонтиради. Сон билан бир қаторда сифатнинг ҳам ошиб бориши барчамиз учун фойдали.\nBiz-TV Ўзбекистондаги бир гуруҳ ташаббускор ёшлар томонидан 2020 йилда ташкил этилдин ва 27 июнь – Матбуот ва оммавий ахборот воситалари ходимлари кунида синов эфири бошланди. Медиа маконда ўз ўрнини топади, деб айта оламан. Мен танлов қилишда ҳеч қачон шошмаганман ва ўзимга яраша принципларим бор. Телеканал концепцияси ва формати ёққанлиги учун, унинг келажаги борлигини кўрганим учун яқиндан ҳамкорлик қилишга рози бўлдим. Biz-TV – нима ўзи? Жавоб: Biz-TV – хорижда истиқомат қилувчи ўзбек ватандошларни бирлаштирувчи бир кўприк.\n– Biz-TV хориждаги ҳамюртларимиз учун очилган биринчи телеканал сифатида томошабинга нималарни таклиф қилади?\n– Сиз АҚШда яшайсизми, Россияда меҳнат муҳожиримиз ёки япон йигитга турмушга чиқиб, Токиога кўчиб кетганмисиз – барибир мана шу Ватанни, Ўзбекистонни соғинасиз. Она юрт ҳақида ҳар нафасингизда эслайсиз. Biz-TV айнан шу ҳисларни қалбидан ўтказувчи инсонлар учун ташкил этилган. Ўзбекларнинг чет элдаги турмуш тарзи, эришаётган ютуқ ва муваффақиятлари, энг асосийси, ҳаётий тажрибаси ранг-баранг телемаҳсулотлар орқали кўрсатиб берилади. Бир нарсани алоҳида таъкидлашим керакки, телеканал эфирида биронта негатив бўлмайди! Ўзим ҳам хорижда бир неча йилдан буён яшайман, Ўзбекистонни соғиниб ижтимоий тармоқларни кўриб чиқаман. Минг афсуски, аксарият ҳолларда, Ватанни соғиниб кирган одам негатив хабарларни кўриб асаблари таранг бўлади. Асосли-асоссиз айбловлар, турли жиноят ва “самосуд”лар, бир-бирини қон қақшатган одамлар, ўзбекларни шарманда қилувчи турли-туман видеолар... 70% га яқин хабар шундай мавзуда. Бизку, ҳаётда озми-кўпми тажриба тўплаган, оқни қорадан ажрата олишга ёши етган инсонлармиз. Лекин хориждаги олий ўқув юртларида таҳсил олаётган, меҳнат қилаётган ва келажакда Ўзбекистонни ривожлантирмоқчи бўлаётган ёшларга бу жуда салбий таъсир қилади. Замона зайли билан чет элда яшаётган ўзбек отахону онахонларчи?! Албатта, бугунги замонда фақат позитив хабарни узатишни сўрашнинг ўзи қонунан нотўғри. Лекин фақат позитив руҳдан иборат ресурс яратишни ҳеч ким таъқиқлай олмайди. Biz-TV'га мени яқинлаштирган ва ҳамкорга айлантирган сабаб мана шу – позитив кайфият, Ватанни соғинганлар қалбига чўғ солувчи ролик ва кўрсатувлар! Бутунлай бошқача формат! Ишонинг, Ватанни соғинган одамнинг қалбида қоралик бўлмайди, юртига ёмонлик тиламайди.\n– Жуда яхши фикрлар билдирдингиз! Ўқувчилар ҳам қизиқиб қолишди деб ўйлайман. Онлайн телеканални қаерда кўриш мумкин?\n– Телеканалнинг қамров доираси борган сари кенгайиб бормоқда. www.biztv.uz домени, AppStore ва PlayMarket'даги Biz иловаси орқали дунёнинг исталган бурчагидан туриб томоша қилиш мумкин. Шунингдек, Шимолий Америка ҳудудида Telecola, Европада Kartina-TV платформалари обуначилари кўриши мумкин. Шу кунларда 10 дан ортиқ давлатларнинг телеканал провайдерлари Biz-TV'ни улаш бўйича техник синов ишларини амалга оширмоқда. Ишонч билан айта оламанки, яқин бир ой ичида ўзбеклар кўп истиқомат қилувчи Марказий Осиё давлатлари, Россия, Туркия ва Жанубий Корея ҳудудларида ҳам трансляция бошланади.\n– Телеканалнинг АҚШдаги расмий вакили сифатида сизнинг вазифаларингиз нималардан иборат?\n– Хабарингиз бор, мен 2016 йилдан буён АҚШнинг Нью-Йорк шаҳрида яшаб келаман. “Русская реклама” радиосида “Восточный экспресс” муаллифлик дастуримни олиб бораман. Фаолиятим давомида жуда кўп юртдошларимиз билан танишдим, ўнлаб интервьюлар олдим. Улар орасида Америкага энди келган одамлардан тортиб, катта-катта муваффақиятга эришган инсонлар, узоқ йиллар олдин аждодлари кўчиб келган “америкалик ўзбек”лар ҳам бор. Ўзбеклар кўпчилик ўйлагандай фақат меҳнат муҳожирлари эмас. Бугун йирик лойиҳаларни амалга ошираётган, кўп миллионли айланма маблағга эга бўлган ташкилотларга эгалик қилаётган, раҳбарлик қилаётган юртдошларимиз кўп. Афсуски, уларни кўпчилик танимайди. Муваффақиятга эришган инсонларнинг ҳаёт йўлини батафсил ҳикоя қилиш орқали кенг ёритиш миллионлаб ўзбек ёшлари учун мотивация бўлади. Хуллас, Biz-TV орқали АҚШдаги ватандошларимиз ҳаётини ёритиб бораман, ҳамкорлик лойиҳаларини амалга ошираман ва турли форматдаги медиа-маҳсулотларни тақдим этаман.\n– Biz-TV кимлар билан ҳамкорликни йўлга қўйган? Бундай лойиҳани амалга оширишнинг ўзи бўлмайди ахир!\n– Юқорида айтиб ўтгандим. Онлайн телеканални ташаббускор ва ижодкор ёшлар ташкил қилишган. Ёшлар ишлари агентлиги, Ўзбекистон ёшлар иттифоқи, Умумжаҳон ёшлар ассоциацияси Biz-TV'ни ривожлантириш учун яқиндан кўмак беришмоқда. Ўзбекистон Республикасининг АҚШдаги элчихонаси ёки консулхонаси (ўзингизга маъқули), Франкфурт шаҳридаги бош консулхона вакиллари ҳам ёрдамларини аяшмаяпти.\nТез орада Меҳнат ва бандлик муносабатлари вазирлиги, Маданият вазирлиги, Туризмни ривожлантириш Давлат қўмитаси ва бошқа ташкилотлар билан ҳамкорлик алоқалари ўрнатилади.\n– Biz-TV бўйича бу суҳбатимиз охиргиси эмас деб умид қиламан. Ишингизга муваффақият ёр бўлишини тилайман. Сиз айтган режалар амалга ошишини кутамиз ва яна мавзуга қайтамиз. Мазмунли суҳбат учун ташаккур.\nСурия Туркия ва АҚШни ўз ҳудудини босиб олишда айблади


Сэр Алекс Фергюсон (Автобиография). 4-боб (2-қисм) / CHAMPIONAT.asia\nСэр Алекс Фергюсон (Автобиография). 4-боб (2-қисм)\n13 дек 15:30\nАфсонавий мураббийнинг автобиографик китобининг ўзбекча таржимасини беришда давом этамиз. Бугун 4-бобнинг дастлабки иккинчи қисмини мухлисларимизга тақдим этилади.\nБаъзан мураббий ўз ўйинчиларига қарамай, жамоа мухлислар билан самимий бўлиши керак. Қилган хатолари учун мухлислар кўз ўнгида ўйинчига танбеҳ бериб, жамоада тартиб борлиги ҳақида дарак берсанг, жамоат олдида сенда ҳеч қандай муаммо бўлмайди. Қилган хатосини аниқ кўрсатиб, уни яхши томонга йўналтирсанг, жамоат орасида обрўй қозонасан. Аммо ҳар биримиз, менежер бўладими ёки мураббийлар штабими, ўйинчининг хатосини ўзаро тенг бўлашардик.\nМана шундай жавобгарлик босими остида, биз ўйин услубимизни ўзгартирдик. Биз тўпни қўлга киритганимиздаёқ, уни бошқариб турмасдан олдинга етказиб беришга интилдик. Таркибимизда Рой Киндек тўпни узоқ муддат ўзида олиб қолиб, уни бошқара оладиган ўйинчи бор эди. Шунинг учун бу борада жамоамизда ҳеч қандай муаммо йўқ эди. У жамоада пайдо бўлган кунидаёқ, мен мураббийлар штабига ва ўйинчиларга шундай дедим:\n-Бу йигитча ҳеч қачон тўпни рақибга бериб қўймайди.\n-Тўпни бошқариб туриш – “Юнайтед”нинг устун томони ҳисобланади. Аммо голсиз тўпни бошқариб туриш, бу вақтни бекорга сарфлашдек гап. Мана шу голлар эса бизга жуда зарур эди. Руд ван Нистелройдек ўйинчига тўпни етказиб бера олсанг бўлгани, иш пишди деявер. Узоқдан тезкор ёки ҳимоячилар орасида тўп узатишлар – бизнинг кескин тарзда тактикамизни ўзгартиришимиз шундан иборат эди.\nБиз Диего Форланни қанотга олиб, ярим ҳимояда Верон, Скоулз ва Кин билан ўйнашга ҳаракат қилдик. Верон ва Скоулз жарима майдончасига ёриб киришни жуда қойиллатишарди. Бекхэм ўнг қанотдан, Гиггз эса чап қанотдан. Уларнинг иккаласи ҳам жуда маҳоратли қанот ярим ўйинчилари эди. Ҳужумнинг ҳал қилувчи сўнгги қисмида эса - ван Нистелрой турарди. Бекхэм ҳам Скоулз ҳам мавсумда ўнтача гол киритиб, тўпурарлар жадвалининг юқори ўринларида боришарди.\nФил Невилл ҳам марказда яхши ўйнай оларди. Фил орзуйимдаги ўйинчи эди. У ва Ники Батт менинг энг яқин иттифоқдошим эди. Улар фақатгина - “Юнайтед”да ўйнашни исташарди холос. Улар ҳеч қачон клубдан кетишни хаёлларига келтиришмаган.\nУларни фақатгина доимий захирага михлаб қўйиш билан ёки иккинчи таркибга ўтказиш билан, кўнглига қаттиқ оғриқ бера олиш мумкин эди. Бу каби ўйинчилар, уларга қандай озор беришларига қарамай, ўз фаолиятини клубига содиқ қолган ҳолда, ўша жамоада тугатишни афзал билишади. Буни бошқа биров тушиниши қийин.\nБизга барқарорлик керак бўлган вазиятда Фил асосий ролни ўйнарди. У жуда ҳам тартиб интизомли ўйинчи эди ва мен унга баъзи бир ўйинчилар қатори:\n-Фил, сени манашу тоғ чўққисига чиқиб, кейин пастга тушиб, манабу дарахтни қўлатишингни хоҳлайман. – дея олишим мумкин эди.\nУ бўлса менга сўзсиз:\n-Гап йўқ босс, арра қаерда эканлигини кўрсатсангиз бўлгани, - деб жавоб берарди.\nМенда унга ухшаган ўйинчилар саноқли эди. Фил жамоа учун қўлидан келган барча ишни қиларди ва ҳар доим жамоа ҳақида ўйларди. Агар Фил ўйинда ғалаба қозониш учун унчалик ҳам катта ролни ўйнамаган бўлса ҳам, у барибир жамоа ғалабаси учун хурсанд бўларди. Фикримча, Гари нега олдимга келиб, укасининг жамоадаги роли пасайиши ҳақида қандай фикрда эканлигимни сўрагани, энди тушунарли бўлди.\n-Мен нима қилишни билмаяпман. У ажойиб йигит, - дедим Гарига.\n-Муаммо ҳам шундада, - деб жавоб берди Гари. – Унинг ўзи олдингизга келишни хоҳламаяпти.\nФилга Гарининг дангаллиги етишмас эди.\nМен кичик Невилл билан гаплашиш учун уни олдимга таклиф этдим. У хотини Жули билан бирга келди, лекин бошида мен уни машинада ўтирганини пайқамадим.\n-Кэти, Жулини уйга таклиф қил, - дедим.\nАммо хотиним уни олдига борганида, Жули тинмай кўз ёш тўкаётган эди.\n-Биз “Юнайтед”ни тарк этишни хоҳламаймиз, - деди у. – Бизга клубнинг бир қисми бўлиш ёқади.\nКэти уни бир пиёла чойга таклиф этди, бироқ у уйга кирмади. Фикримча, Жули эрини уялтириб қўйишдан қўрқди шекилли.\nМен Филга нима сабабдан бундай йўл тутаётганимни ва унинг жамоага фойда келтираётганига қарамай, нега сўнгги пайтларда унинг хизматларидан кам фойдаланаётганимни тушунтирдим. У фикримга қўшилди ва рози бўлди. У менга бундан буён клуб, у сиз олдинга қараб силжиши кераклигини айтди. Мен унга хотини билан яхшилаб маслаҳат қилиб, келажаги хусусида бир қарорга қилиш учун таътил бердим.\nНевиллар кетганида, Кэти менга шундай деди:\n-Сен уларнинг кетишига йўл қўймайсанку ахир, тўғрими? Бундай инсонларни ўйин қилиш яхши эмас.\n-Кэти, - дедим, - мен уни фойдасини кўзлаб шундай йўл тутаяпман ахир, тушанаяпсанми? Бу ишларнинг бари ундан кўра менга кўпроқ озор бераяпти.\nМен уни жуда арзон нархда, 3.6 миллион фунт эвазига бериб юбордим. У бу нархдан икки маротаба кўп турарди, чунки 5 та позицияда бирдек ўйнай оларди – иккита қанот ҳимоячиси ёки бўлмасам ярим ҳимоянинг хоҳлаган позициясида. “Эвертон”да Фил Жагелка ва Жозеф Йобо жароҳат олган пайтда, у ҳаттоки марказий ҳимояда ҳам ўйнади.\nНики Баттни қўйиб юбориш ҳам қийин бўлди, аммо у ҳар доим ўз ўйинига жавоб бера оларди. Ники тортиниб ўтирмайдиган Гортонлик йигит эди. У ҳақиқий эркак эди ва ҳаттоки ўз сояси билан ҳам уришиб кетишга тайёр эди, шундай эмасми Ники?\nУ ёнимга келиб тўғридан-тўғри:\n-Нега мен ўйнамаяпман? – дейишга ботина оларди.\nНики мана шундай инсон эди. Менга унинг бу хусусияти ёқарди ва шу сабабдан мен ҳам унга:\n-Ники ўйнамаётганингни сабаби, Скоулз ва Кин сендан кўра яхшироқ ўйнаётганида, - деб айта олардим.\nБаъзан сафардаги ўйинда мен уни Скоулзнинг ўрнига туширардим. Мана масалан Чемпионлар лигаси доирасида “Ювентус”га қарши бўлган ўйинда, мен уни Скоулзнинг ўрнига тушурганман. Ўшанда Пол ҳам Рой ҳам сариқ карточка билан огоҳлантирилган эди ва мен финал баҳсини уларсиз ўтказишни истамадим, лекин охир-оқибат финалгача етиб бора олмадик. Батт жароҳат олганида мен унинг ўрнига Скоулзни тушурдим. Бундан ташқари Пол ҳам огоҳлантирилган эди. Сўнгра Баттни 2 миллион фунт эвазига “Ньюкасл”га сотиб юбордим, ўшанда ажойиб келишувга эришгандик.\n2002 йилнинг ноябрь ойи охиридан бошлаб, бизга аста секин омад кулиб боқа бошлади ва биз “Ньюкасл” устидан 5:3 ҳисобида зафар қучдик. Ўзининг дастлабки голини киритиш учун, жамоамизда 27 та ўйин ўтказган Диего Форлан, ўша ягона ҳал қилувчи голини “Маккаби”га қарши ўйинда пенальтидан киритди. Ушбу гол эса бизга кейинги ўйинда “Ливерпуль” устидан 2:1 ғалаба қозонишимиз учун катта ёрдам берди. Жейми Каррагер тўпни боши билан Ежи Дудекка ташлаб берди, польшалик дарвозабон эса уни қўлидан чиқариб юборди, шу вазиятда рақиб дарвозабони олдида турган Форлан эса тўпни дарвозага жойлаб қўйди. Кейинги ўйинларда биз “Арсенал”ни 2:0 ҳисобида ва “Челси”ни 2:1 ҳисобида мағлубиятга учратдик. Форлан “Челси”га ҳал қилувчи голни 93-дақиқада киритди.\nЎша йили қишда доимий тарзда машғулотлар олиб бордик, аммо 2003 йилнинг февралида Англия Кубоги доирасида ўз майдонимизда “Арсенал”га 0:2 ҳисобида мағлуб бўлдик. Ушбу ўйинда Райан Гиггз бўш қолган дарвозага тўпни кирита олмаганди. Чунки унга етказиб берилган тўпни, Гиггз ўнг оёғи билан дарвозага йўналтирганида, тўп дарвоза тўсини устидан ўтиб кетган эди.\n-Нима бўлди Гиггз, - дедим. – Сен Англия Кубоги тарихидаги энг чиройли голни ургандинг, энди ўз коллекциянгга энг чиройли хатони ҳам жойлаб қўй.\nУнинг ортида ҳеч ким йўқ эди ва у ўша тўп билан тўғри дарвозага кириб борса ҳам бўларди.\nҒазабимни келтирган ушбу ўйин, салбий оқибатларга ҳам олиб келди. Ўша ўйиндан кейин 1992 йилги Англия Кубогини қўлга киритган академия тарбияланувчиларидан бири билан муносабатларимиз бузилди. Ушбу ўйинда майдонда барчамизга дармон бўла оладиган ўйинчи ҳам бор эди, аммо унинг ҳаракатлари бизга фойда бермади. Жаҳлдан бутсани тепганимда у тўғри бориб Дэвид Бекхэмга тегди.\nАнглия Кубогининг финалида “Ливерпуль”дан мағлубиятга учраганимиздан сўнг, олдинда бизни ўша даврнинг яна бир энг муҳим дерби ўйини кутиб турган эди. Фаолиятим охирида “Лидс Юнайтед” унчалик ҳам кучли рақиб саналмаган бўлсада, бироқ 2003 йилнинг баҳорида у етарлича жиддий рақиб бўлган эди. Нима бўлганида ҳам биз ўша ўйинни 2:1 ҳисобида ютдик. Шу сабабли улар билан бўлган рақобатимиз ҳақида икки оғиз фирк билдириб ўтмасам бўлмайди.\nМанчестерда биринчи маротаба келганимда, “Сити” билан бўладиган дерби ва Мерсисайддаги қўшниларимиз “Ливерпуль” ва “Эвертон”га қарши ўйинлар ҳақида кўп эшитган эдим. Бироқ мен “Юнайтед” ва “Лидс”ни бир-бирига қарши бўлган ашаддий рақиблар деб юрардим! Ҳали ёшлик давримизданоқ Арчи Нокс билан Биринчи дивизион вакиллари бўлган “Лидс”нинг “Кристал Пэлас”га қарши ўйинларини томоша қилишга борардик.\nБиринчи бўлим 0:0 ҳисобида якунланди, иккинчи бўлимда эса “Лидс” мағлубиятга учради. Ўйин тугашига 20 дақиқа қолганида ҳакам қўполлик учун пенальти белгиламади. Шундан сўнг “Лидс” мухлислари ғазабга келиб, ёнувчи мосламаларни майдонга улоқтира бошлади. Жаҳли чиққан мухлислардан бири эса менга шундай деди:\n-Сен! Сен манкунианлик пасткаш!\n-Нега бундай қилишаяпти Арчи? – сўрадим ундан.\n-Ўзим ҳам тушунмаяпман, - деб жавоб берди.\nМен стюард томонга қарадим. Лидсдаги ВИП-ложа жуда кичкина эди ва мухлислар унга жуда яқин туришганди. “Пэлас” олдинга қараб борди ва гол киритишга эришди. Шундан сўнг эса оламон янада жумбушга келди. Арчи кетишимиз кераклигини айтди, аммо мен қолишни илтимос қилдим. “Пэлас” иккинчи голини киритганида, мухлислардан бири менга қарата “Боврил” стаканини улоқтирди. Сўкинишларга чидаб бўлмас эди.\n-Кеттик бу ердан, - дедим Арчига.\nБўлиб ўтган воқеани кейинчалик кит-менеджеремиз Норман Дэвисга ҳам айтиб берганман.\n-Мен сенга “Лидс” ҳақида олдин ҳам гапириб берган эдим. Жуда қўпол.\n-Бу қандай бошланди ўзи?\n-Ҳали олтмишинчи йилларида шундай бўлган! – деб жавоб берди Норман.\n“Лидс”нинг Жек исмли швейцари бўларди. Биз “Роуд”дан ўтиб бораётганимизда автобусимиз олдига келиб, шаҳар жарчиси каби шундай дерди:\n-“Лидс Юнайтед”нинг директорлари, ўйинчилар ва мухлислари номидан “Элланд Роуд”га хуш келибсизлар дейман!\nУнга жавобан мен ҳар доим “Бла-бла-бла, салом! – деб жавоб берардим.\n1991 йилги Лидсда бўлиб ўтган Лига Кубоги ярим финалида жаҳлдор мухлисларнинг бошларида болаларини кўтариб кирганларини кўрдим. “Оқлар” тинмай дарвозамиз томон зарба беришди, аммо ўйин тугашига 2 дақиқа қолганида (ўшанда ҳисоб 0:0 эди) Ли Шарп дарвоза томон югуриб, гол уришга эришди. Менга у 10 метрлик оффсайдда қолиб кетгандек туйилди. Мен майдонга чиқдим, Эрик Харрисон захира ўриндиғида ўтирган эди. шуни айтиб ўтишим керакки, кўпчилик мени Эрикка жуда ўхшатарди. Лидс мухлисларидан бири бизни адаштириб, Эрикка муштлари билан ташланди. Ўшанда йигит мени ураяпман деб ўйлади шекилли. Бир томондан мухлислар югуриб келишди ва кичик жанжал бошланди. Нима бўлганида ҳам “Элланд”даги тартибсиз муҳитнинг менга ёқадиган томонлари ҳам бор эди.\n“Лидс”ни Питер Ридсдейл бошқараётган пайтда, ва уни клуб президенти оғир аҳволга солишидан аввал, клубнинг “тушлари ўнгга айланиб бораётган эди”. Улар бераётган маошни эшитгач, бошимда қўнғироқ чалина бошланди. Биз уларга Ли Шарпни сотганимизда эса, унга майдондаги 35 минг мухлиснинг маоши берилаётган бўлса керак деб ўйлардим.\nУлар Алан Смит, Харри Кьюэлл, Дэвид Бэттилардан иборат яхшигина жамоа шакллантиришган эди. 1992 йили улар ўртаҳол жамоа билан чемпионатда ғалаба қозонишди. Улар бор кучларини бериб ҳаракат қилишди. Жамоанинг Говард Уилкинсондек ажойиб бош мураббийи бўларди! Орадан ўн йил ўтгач, улар “Дерби”дан Сет Жонсон деган болани олишаётганини эшитдик. Ушанда йигит агенти билан бирга ҳафтасига 25 минг фунтлик маош сўраганида, “Лидс” унга кейинчалик 40-45 минг фунтга ошириш келишуви билан, ҳафтасига 35 минг фунт маош таклиф қилган эди.\nКлублар мана шу каби хатолари устида ҳеч ишлашмайдида. Ўйиндаги ғалаба ҳиссиёти, сени аста-секинлик билан ўз домига тортиб боради.\nБир куни маҳаллий тадбиркорлардан бири келиб, менга шундай деганди:\n-Мен “Бирмингем Сити”ни сотиб олишни ўйлаб тургандим, бу ҳақда қандай фикрдасиз?\n-Қўлингда таваккал қилиб берадиган ортиқча 100 миллион фунтинг бўлса, унда олға – деб жавоб бердим унга.\n-Йўқ-йўқ, - деб жавоб берди у. – Менда фақатгина 11 миллион фунт бор. Ўшани ҳам кредитга олганман.\n-Сен уларнинг майдонини кўрганмисан ўзи? – деб сўрадим. – Сенга янги майдон қуриш учун 60 миллион фунт ва “Сити”ни Премьер-лигага қайтариш учун эса яна 40 миллион фунт керак бўлади.\nОдамлар футболга ўзларининг оддий тадбиркорлик принципларини киритишмоқчи бўлишади. Бироқ бу токарлик дасгоҳи ҳам нашриёт ҳам эмас, - бу таъсирчан инсонлар гуруҳи. Фарқи ҳам шунда.\nМавсумда бизни бир жуфт афсонавий ўйин кутиб турганди. Улардан бирида биз “Ливерпуль” устидан 4:0 ҳисобида ғалабага эришдик. Ўйин тугашига беш дақиқа қолганида эса Сами Хююпя, Руд ван Нистелройга нисбатан қўполлик ишлатгани учун майдондан четлатилган эди. Иккинчи ўйин Чемпионлар лигаси доирасида “Реал”га қарши бўлиб ўтди. Биринчи ўйинда биздан фақатгина Руд гол уришга эришган эди. Ўшанда Луиш Фигу ва Раулнинг киритган иккита голи, бизни “Олд Траффорд”да бўладиган ўйиндан олдин 3:1 ҳисобида ортда қолдираётган эди. Ўша ўйинда Бекхэмни захирада қолдирган эдим. Бу ўйинни Роман Абрамовичнинг шахсан ўзи кузатаётган эди. Бизнинг 4:3 ҳисобидаги ғалабамиздан ва бразилиялик ҳужумчи Роналдонинг хет-трикидан руҳланган Абрамович, “Челси”ни сотиб олишга қарор қилди.\nЎша мавсумда биз лидер жамоадан икки очкога ортда қолаётган эдик. Шундан сўнг 2003 йилнинг майида чемпионатнинг сўнгги турида “Чарльтон”ни 4:1 ҳисобида мағлуб этиб, чемпионлик пойгасига қайтдик ва ҳаттоки бошқалардан саккиз очкога ўзиб кетишга ҳам эришдик. Ван Нистелройнинг хет-трики унга мавсумдаги голлари сонини 43 тага кўпайтириб олишга ёрдам берди. Назарий жиҳатдан “Арсенал” биздан ўзиб кетиши учун “Лидс”ни “Хайбери”да мағлубиятга учратиши шарт эди, аммо Марк Видука бизнинг Йоркширлик рақибларимиз учун сўнгги голни киритиб, бизга катта ёрдам қилди. Сўнгги турда биз “Эвертон”ни 2:1 ҳисобида мағлубиятга учратдик, Бекс эса биз учун ўзининг сўнгги ўйинида, жаримадан гол урди. Биз 11 йил ичида саккиз маротаба чемпионликни қўлга киритдик. Ўйинчилар қўшиқ айтиб рақсга тушишарди: “Биз совринни ўзимизга қайтариб олдик”.\nБиз совринни қайта қўлга киритдик, аммо Бекхэм билан хайрлашдик.\n5-боб яқин кунларда сайтимиздан ўрин олади. "CA"ни кузатиб боринг.


Музокаралар довомида 2018-2019 йилларда Ўзбекистон ва ЕХҲТ ўртасида ҳамкорликни янада ривожлантириш бўйича амалий тадбирлар режасини ҳаётга тадбиқ этишни кўзда тутувчи икки томонлама ҳужжат имзоланди\nТОШКЕНТ, 9 дек – Sputnik. 7-8 декабрь кунлари Ўзбекистон Ташқи ишлар вазирлиги делегацияси Европада хавфсизлик ва ҳамкорлик ташкилоти (ЕХҲТ) иштирокчи мамлакатлари Ташқи ишлар вазирлари кенгашининг 24-мажлисида иштирок этди. Бу ҳақда Ўзбекистон ТИВ матбуот хизмати хабар берди.\nХабарга кўра, Австрия Республикасининг ЕХҲТга раислиги доирасида Вена шаҳрида бўлиб ўтган учрашувда аъзо мамлакатлар ва ҳамкор давлатларнинг ташқи сиёсат идоралари раҳбарлари томонидан минтақавий хавфсизлик, ташкилотнинг янги таҳдидлар ва хатарларга қарши курашдаги салоҳиятини мустаҳкамлаш, хусусан ноқонуний гиёҳванд моддалар савдоси билан боғлиқ масалалар муҳокама қилинди.\nШунингдек, вазирлар Италиянинг 2018 йилда ЙХҲТга бўлажак раислиги юзасидан фикр алмашдилар.\nШунингдек, ТИВ делегацияси ЕХҲТ Бош котиби Томас Гремингер билан музокаралар ўтказди. Музокаралар довомида 2018-2019 йилларда Ўзбекистон ва ЕХҲТ ўртасида ҳамкорликни янада ривожлантириш бўйича амалий тадбирлар режасини ҳаётга тадбиқ этишни кўзда тутувчи икки томонлама ҳужжат имзоланди.


“Адолат” СДП - энг кўп ўсишга эга бўлган партия | "Адолат" СДП\nХабарингиз бор, кеча айрим ҳудудларда такрорий сайловлар ўтказилди. Умумий 25 та, “Адолат” СДП номзодлари мавжуд бўлган 10 та округда овозлар ҳисоблаб чиқилди. Натижага кўра, партиямиздан кўрсатилган номзодларнинг 4 нафари депутатга айланди.\nАлқисса, “Адолат” СДП парламентнинг қуйи палатасида 24 та депутатлик ўрнига эга бўлди. Парламентдаги ўрни бўйича бир поғона баландлаб, 3-ўринга кўтарилди.\nЯнги сайланган депутатларимизнинг халқ вакили сифатидаги фаолиятларида омад тилаймиз!


Бухоролик ўқитувчи Амир Темур ҳақида тарихчиларимизга маълум бўлмаган асар мавжудлигини аниқлади - Zamin.uz\n20:30 / 04.03.2021\n— Изланишларим натижасида Абдуллоҳ Ҳотифий темурийзода Подшоҳ Ҳусайн Бойқаро даврида яшаган машҳур шоир Абдураҳмон Жомийнинг жияни бўлиб, у Хуросон ҳудуди таркибидаги Жом ва Ҳирот шаҳрида яшаб ўтганига ойдинлик киритдим. У Ҳусайн Бойқаро давридаги воқеа-ҳодисаларга гувоҳ бўлган, даврнинг энг етук алломалари Абдураҳмон Жомий, Алишер Навоий, Воиз Кошифий каби мутафаккирлар билан таниш бўлган. Ҳотифийнинг «Темурнома» асари ўзига хос шеърий тарзда ёзилган бўлиб, бунда Амир Темур шахсига ижобий таъриф бериш билан бир қаторда, тарихий воқеалар холис ёритган.\nУшбу асар Туркия, Эрон ва Ҳиндистон кутубхоналарида мавжуд бўлиб, ҳали йирик ва махсус тадқиқ қилинмаган. Уни чоп этиш ишлари илк бор 1958 йилда Ҳиндистон давлатидаги Мадрас университети олими Абу Ҳошим Саййид Юшаъ томонидан амалга оширилган. Иккинчи марта эса 2019 йилда эронлик олим Мансур Шукройи томонидан нашрга тайёрлаб чоп қилинган. Бироқ асарнинг ўзига хос жиҳатлари, бошқа манбалардан устунлиги ёки камчиликлари тўғрисида қиёсий таҳлил асосида бирорта жиддий тадқиқот амалга оширилмаган. Республикамиз ҳудудидаги тарихчи мутахассислар ушбу асардан хабардор эмас,— деди Абдураҳим Болтаев.\n— Асарда воқеалар ривожи ва мавзуларнинг тадрижийлик асосида келтирилгани Ҳотифийнинг ўзидан олдинги муаррихлар асарларидан ҳам яхши хабардорлигини кўрсатиб турибди. Мана шу жиҳатларни эътиборга олсак, асар Амир Темур тўғрисида ёзилган бошқа замондошларининг услубидан фарқ қиладиган ўзига хос услубда ёзилганига шубҳа йўқ. Буни, албатта, кейинги тадқиқотлар аниқлаб беради. Айни пайтда форс тилида битилган ва янги топилган мазкур асар таржимаси устида ишлаяпман. Жорий йилнинг 9 апрель куни Амир Темур таваллудига 685 йил тўлади. Шу муносабат билан ушбу китобнинг таржимасини тугатиб, уни таҳлил этган ҳолда чоп этилишини таъминлайман. Бу, албатта, мамлакатимизнинг фан, адабиёт ва тарихи учун муҳим янгилик бўла олади, — деди А. Болтаев. «Замин» янгиликларини «Вконтакти»да кузатиб боринг\n25-09-2019, 10:30, Маданият\n7-04-2019, 22:42, Маданият\n4-04-2019, 13:35, Маданият\nЯкшанба саволи: Амир Темур қўшинида алоҳида бир отда нимани олиб юришган\n27-08-2017, 22:22, Маданият\nЯнгиликлар » Маданият » Бухоролик ўқитувчи Амир Темур ҳақида тарихчиларимизга маълум бўлмаган асар мавжудлигини аниқлади


211. Ичимлик ичиш одоблари (2) | Ислом Нури\n211. Ичимлик ичиш одоблари (2)\nИчимликка пуфлаш ёки унинг ичига нафас чиқаришдан қайтариш:\nعَنْ أَبِي سَعِيدٍ الْخُدْرِيِّ رَضِيَ اللَّهُ عَنْهُ أَنَّ النَّبِيَّ صَلَّى اللَّهُ عَلَيْهِ وَسَلَّمَ نَهَى عَنْ النَّفْخِ فِي الشُّرْبِ فَقَالَ رَجُلٌ الْقَذَاةُ أَرَاهَا فِي الإِنَاءِ قَالَ: «أَهْرِقْهَا» قَالَ فَإِنِّي لا أَرْوَى مِنْ نَفَسٍ وَاحِدٍ قَالَ: «فَأَبِنِ الْقَدَحَ إِذَنْ عَنْ فِيكَ» (أخرجه الترمذي).\nАбу Саид ал-Худрий розияллоҳу анҳудан ривоят қилинади: Расулуллоҳ соллаллоҳу алайҳи ва саллам ичаётганда пуфлашдан қайтардилар. Бир киши: «Идиш ичида чўп-гард кўрсам-чи?», деган эди «Тўкиб юбор», дедилар. «Мен бир нафасда қонмайман», деган эди, «Ундай бўлса, қадаҳни оғзингдан узоқлат, (сўнг нафас чиқар)», дедилар (Имом Термизий ривояти).\nعَنْ أَبِي قَتَادَةَ رَضِيَ اللَّهُ عَنْهُ أَنَّ النَّبِيَّ صَلَّى اللَّهُ عَلَيْهِ وَسَلَّمَ نَهَى أَنْ يَتَنَفَّسَ فِي الْإِنَاءِ (رواه مسلم).\nАбу Қатода розияллоҳу анҳудан ривоят қилинади: Расулуллоҳ соллаллоҳу алайҳи ва саллам идиш ичига нафас чиқаришдан қайтардилар (Имом Муслим ривояти).\nИчимлигига пашша тушган кишига йўл-йўриқ:\nعَنْ أَبِي هُرَيْرَةَ رَضِيَ اللَّهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: «إِذَا وَقَعَ الذُّبَابُ فِي إِنَاءِ أَحَدِكُمْ فَلْيَغْمِسْهُ كُلَّهُ ثُمَّ لِيَطْرَحْهُ فَإِنَّ فِي أَحَدِ جَنَاحَيْهِ شِفَاءً وَفِي الآخَرِ دَاءً» (رواه البخاري).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Бирортангизнинг идишига пашша тушиб қолса, уни тўла ботирсин кейин ташлаб юборсин. Чунки, унинг бир қанотида шифо, иккинчи қанотида касаллик бўлади» (Имом Бухорий ривояти).\nБиринчи ҳадисда «Тўкиб юбор» дан мақсад, ичимликнинг ҳаммасини эмас, балки, ўша чўп-гард бор томонини мойил қилиб то ўша нарса тушиб кетгунча тўкади.\nРасулуллоҳ соллаллоҳу алайҳи ва саллам ичиш асносида идишга нафас чиқаришдан, шунингдек, унга пуфлашдан қайтарганлар. Чунки бунда сиҳат-саломатликка зарар бўлишидан ташқари, бошқа биров ичмоқчи бўлса, кўнгли тортмай ҳам қолади.\nПайғамбар соллаллоҳу алайҳи ва саллам ичимликка пашша тушиб қолса, уни бир ботириб, кейин олиб ташлашга йўлладилар, чунки у бир қанотида касаллик олиб юрса, иккинчи қанотида ўшанга шифо олиб юради. Бизга унинг қайси қаноти ичимлигимизга теккани ноаниқ бўлгани боис уни тўлалигча ботириб кейин олиб ташлашга буюрилдик. Теккани касаллиги бор қанот бўлса, уни тўла ботиришдан мақсад шифоси бор қанотни ҳам теккизиш эди. Мабодо бунинг акси бўлган бўлса, ботириб олиш билан кўнгил таскин топади. Ушбу ҳақиқатни бугунги тиббиёт ҳам тасдиқлади. Бу масалада нозик табиатлик кетмайди. Агар кимки шундай қилиб, қошиқнинг учи ёки бармоқ учлари билан пашшани чиқариб ташласа, пировардида бирон дардга чалиниб қолса, ўзидан кўрсин.\nИчимликка пуфлаш макруҳ;\nИчимлигида чанг-чунг ё хас-хашак кўрган одам уни пуфламасдан бир оз сувни тўкиб юборади;\nИчиш асносида нафас олмоқчи бўлса, идишни оғзидан узоқлатиб нафас олади;\nПашша ичимликни нажосатга айлантириб қўймайди, уни бир ботириб, сўнг олиб ташланади.\n‹ 210. Ичимлик ичиш одоблари (1) юқорига 212. Ичимлик ичиш одоблари (3) ›


Парижда янги тезлик чегараси 30 км/соат этиб белгиланди | Qalampir.uz\nПарижда янги тезлик чегараси 30 км/соат этиб белгиланди\nОлам\t01 Сентябрь 15:42 2776\nФранция пойтахтининг кўпгина кўчаларида ҳаракатланиш тезлиги соатига 50 километрдан 30 километрга туширилди. Жорий йил 30 августдан бошлаб ҳайдовчилар Парижда янги тезлик чегарасига риоя қилишлари шарт.\nҚайд этилишича, шаҳар ҳокимияти ушбу чора пиёдалар хавфсизлигини ошириш, атроф-муҳит ифлосланишини камайтириш ва шовқин даражасини пасайтиришга ёрдам беради, деб ҳисоблайди. Бироқ кўпчилик ҳокимият қарорини аҳмоқлик деб баҳоламоқда.\n“Ўйлайманки, бу катта аҳмоқлик. Бу чора бахтсиз ҳодисалар сонини камайтирмайди ва йўл ҳаракати хавфсизлигини яхшиламайди. Чунки йўл транспорт ҳодисасига тезликдан ташқари, бошқа омиллар ҳам сабаб бўлади. Масалан, маст ҳолатда ёки ҳайдовчилик гувоҳномасисиз машина ҳайдаш”, дейди Франция пойтахти чеккасида яшовчи Серж исмли ҳайдовчи.\n“Биласизми, соатига 30 километр тезликда ҳаракатланадиган машина соатига 50 ёки 60 километр тезликда ҳаракатланаётган машинага қараганда ҳавони икки баробар кўпроқ ифлослантиради. Бу илмий жиҳатдан исботланган”, деб ёзади Twitter фойдаланувчиси Viank 93.\nЛилл, Гренобл ва Монпеле шаҳарларида соатига 30 километргача тезликда ҳаракатланиш аллақачон жорий этилган.\n20 Сентябрь 18:17 55272\n20 Сентябрь 13:55 44136\n19 Сентябрь 11:57 40821\n19 Сентябрь 18:13 38994\n19 Сентябрь 16:53 26529


19 июн 2019, Тошкент вақти: 19:43\n5 яшар Кибриё Ғаппоралиеванинг жасади темир йўл ëқасидан топилган.\nЖорий йилнинг 5 февраль куни тушдан сўнг боғчадан ўзи тенги амакиваччалари билан катталарсиз чиқариб юборилган Кибриë номаълум эркак томонидан олиб кетилган ва орадан бир неча соат ўтиб¸ ўлик ҳолда топилган эди.\n“Ëшлар” телеканали 14 февраль куни қизалоқни ўғирлаб кетиб¸ уни ўлдирганликда гумонланаëтган шахснинг қўлга олингани ҳақида Олтиариқ туман ички ишлар бўлими расмийларига асосланиб хабар қилган эди.\nОта-онаси Туркияда меҳнат муҳожиратида бўлган Кибриë бувиси ва бир ҳовлида яшовчи амакилари қарамоғида бўлган.\nЖамила Қодирова 14 февраль куни қўлга олинган шахснинг босим ва қийноқ остида болани ўғирлаганига иқрор қилингани ва қотилликнинг асл мотиви очилмай¸ ҳақиқий қотил жазосиз қолиши мумкинлигидан хавотир билдирмоқда.\nҚодированинг иддао қилишича¸ Кибриëни ўғирлаб кетганликда гумонланиб қўлга олинган биринчи гумондор йигит қийноқлар остида айбни бўйнига олган. Аммо яқинлари ширинлик сотувчи бу йигитнинг Кибриë олиб кетилган вақтда Марғилондаги дўконлардан бири видеокамерасига тушиб қолганини милицияга кўрсатганидан сўнг¸ у қўйиб юборилган.\n“Бундан келиб чиқиб биз¸ қўлга олинган иккинчи гумонланувчининг ҳам қийноқлар остида қилмаган жиноятига иқрор қилинган бўлиши мумкин¸ деган хавотирдамиз. Бу боланинг орқасидан суриштириб¸ тўполон қиладиган ҳеч кими йўқ экан. Унга ҳам¸ "болани олиб кетдим¸ дегин кейин сени ўзимиз қамоқдан чиқариб оламиз"¸ деб ваъда қилаëтган бўлишлари мумкин¸” деди Озодлик билан суҳбатда Жамила Қодирова.\n- Ишни бир ëқлама олиб боришаяпти. Гўë¸ ушланган бола Кибриëни яхши кўриб олиб кетган¸ кейин унга конфет обериб¸ йўлда ташлаб кетган. Кибриëнинг жасади у бола ташлаб кетганини айтган жойдан 4 километр узоқликда топилган. Неварам ясси товонлик эди¸ узоққа юра олмасди¸ амакилари машинада олиб бориб¸ машинада олиб келарди. Бунча жойга пиëда боролмасди. Булар бошданоқ суст ишлаяпти. Болани қидириш ўрнига соатлаб бизни сўроқ қилишди. Энди ҳозир типирчилашаяпти столимни бермайман¸ деб. Булар битта одамни топиб¸ шуни бўйнига юклаб¸ иш ëпилди деб¸ юлдузча олмоқчи¸ деди марҳума қизалоқнинг бувиси Жамила Қодирова.\nКибриëнинг Озодлик суҳбатлашган яқинлари¸ Олтиариқ туман ички ишлар бўлими терговчиларини бу мудҳиш воқеани қотиллик сифатида таснифлаш ниятидан йироқликда ҳам айбламоқда.\n- Невараларимни велосипедда олиб кетган одам¸ қайсинг кимнинг боласисан¸ деб ўсмоқчилаб сўраган. Иккитасини қўйвориб¸ Кибриëхоннни олиб кетган. Бу қасддан қилинган. Болани темир йўл яқинида қолдириб кетган¸ деяпти. Бунга умуман ишонмайман. Боланинг жасадини кўрган одам бунга ишонмайди. Поезд урмаган болани¸ қийнаб ўлдиришган. Ички ишлар шуни очиш ўрнига¸ ëпти-ëпти қилмоқчи¸ - деди Кибриëнинг бувиси Жамила Қодирова.\nБундай шикоятлар ортидан Озодлик мухбири Кибриë Ғаппоралиеванинг ўлими бўйича дастлабки терговни олиб борган Олтиариқ туман Ички ишлар бўлими катта терговчиси Усмонали Мамаризаев билан боғланди.\nОзодлик билан суҳбатда¸ оиланинг бу шикоятларига босиқлик билан муносабат билдирган терговчи¸ улар билдираëтган хавотирларнинг ўринсиз эканини таъкидлади:\n- Жиноят иши қўзғатилиб¸ Фарғона вилоят Ички ишлар бошқармасига ўтказилди. Ҳали тергов амалиëтлари давом этаяпти. Шахсни асоссиз айблаш осон иш эмас. Бу нарса олдин бўлган бўлса¸ бундан буëғига бўлмайди. Шахснинг айби тўлиқ исботланмагунча¸ унинг жинояти далиллар билан тўлиқ тасдиғини топмагунча¸ бир нарса дейишга ҳаққимиз йўқ. Ҳозир ҳамма версия текширилаяпти¸ далил-исбот тўпланаяпти. Бир эмас¸ бир неча гумонланувчини сўроқ қилганимиздан кейин¸ ҳозирда жиноятда гумонланаëтган битта шахс қолди. Бу одамнинг жиноятни содир этганлиги нафақат унинг иқрори¸ балки бошқа далиллар билан ҳам тасдиғини топгани учун¸ у айбланувчи сифатида ишга жалб қилинган¸ деди Озодлик билан суҳбатда дастлабки тергов амалиëтларини ўтказган ички ишлар ходими.\nТерговчи Усмонали Мамаризаев марҳума қизалоқнинг оиласи билдираëтган эътирозлардан яна бири – қотиллик версиясининг кўриб чиқилмаëтганини ҳам инкор қилди.\n- Ҳозирда экспертиза тайинланган тан жароҳатлари¸ кийимлар ва бошқа ҳолатлар бўйича. Бир неча экспертиза тайинланган – криминалистик¸ суд-тиббий экспертиза¸ биологик экспертизалар бор. Буларнинг хулосаси ҳали чиққани йўқ. Булар дарров чиқадиган хулосалар эмас¸ вақт керак. Хулосалар чиққандан кейин¸ боланинг қасддан ўлдирилган-ўлдирилмагани¸ уни поезд урган-урмаганини аниқлай оламиз. Ҳали тергов ҳаракатимиз давом этаяпти¸ - деди Олтиариқ туман ички ишлар бўлими терговчиси Усмонали Мамаризаев.\nБу расмий¸ тергов жараëнига оид очиқлаш мумкин маълумотлар марҳуманинг яқинларига мунтазам шаклда берилаëтгани ва ишнинг якуний хулосалари нафақат Кибриëнинг оиласи¸ балки бутун жамоатчиликка эълон қилинишини билдирди.


Президент Бушнинг Покистон сафари арафасида Карачидаги АҚШ консулхонаси олдида худкушлик ҳужуми амалга оширилди.\nАҚШ президенти Жорж Бушнинг Ҳиндистон ташрифи давомида Вашингтон ва Деҳли раҳбарлари тинч мақсадлардаги ядровий технологиялар борасидаги ҳамкорликни кўзда тутувчи муҳим келишувга қўл қўйдилар.\nБуш томонидан тарихий деб аталган мазкур келишувга кўра¸ АҚШ Ҳиндистоннинг фуқаровий ядро дастурлари учун зарур материал ва технология еткизиб беради.\nМутахассислар¸ ядровий қуролларни тарқатмаслик умумжаҳон келишувига қўл қўймаган Ҳиндистон билан бундай шартнома имзолашнинг баҳсталаб эканини таъкидлашмоқда. Мазкур келишув АҚШ Сенати томонидан маъқуллангач¸ кучга киради.\nБугун Деҳлида қилган баëнотида президент Буш¸ АҚШ демократик Ҳиндистоннинг ўсиб келаëтган стратегик ва иқтисодий аҳамиятини тан олишини айтди.\n“Ҳиндистон ва Америка умумий қадриятларга асосланган стратегик шериклик барпо этди. Демократик давлатларимизнинг ҳар иккиси ҳам диний плюрализм ва қонун устиворлигини ҳурмат қилади. Биз савдо воситасида иқтисодий тараққиëт ва ҳар икки мамлакатдаги тадбиркорлик руҳини рағбатлантириш йўлларини изламоқдамиз”¸ - деди президент Буш жумладан.\nАйни пайтда¸ Жорж Бушнинг 4 мартга белгиланган Покистон сафари арафасида бугун Карачидаги АҚШ консулхонаси олдида худкушлик ҳужуми амалга оширилди. Натижада¸ бир Америка дипломати ва яна уч киши нобуд бўлди¸ 50 дан ошиқ одам жароҳатланди.\nҲозирча ҳужум учун ҳеч ким маъсулиятни зиммасига олмади.\nМазкур ҳужумга Деҳлидан туриб муносабат билдирган президент Буш¸ бундай террор ҳаракатлари Покистонга белгиланган сафарини тўхтата олмаслигини айтди.\n“Террорчи ва қотиллар мени Покистонга боришдан тўхтата олмайдилар. Покистонга белгиланган сафарим жуда муҳим¸ хусусан президент Мушарраф билан террорчиларга қарши курашимизни давом эттириш борасида гаплашиб олишимиз муҳим”¸ - деди АҚШ президенти.\nПокистон АҚШ нинг аксил-террор урушидаги асосий шерикларидан бири ҳисобланади.


“Иқтисодиёт учун ҳалокатли зарба”. АҚШ Путиннинг уруш учун йиққан-терганини блоклаб қўйди | Qalampir.uz\n“Иқтисодиёт учун ҳалокатли зарба”. АҚШ Путиннинг уруш учун йиққан-терганини блоклаб қўйди\nОлам\t01 Март 13:06 22952\nАҚШ Молия вазирлиги Россия Марказий банки, Миллий фаровонлик жамғармаси (МФЖ) ва Россия Молия вазирлиги билан операцияларни тақиқлади. Бу ҳақда АҚШ Молия идораси сайтида эълон қилинди.\nАмериканинг Марказий банк ва МФЖга қарши санкциялари уларни АҚШдаги ёки доллардаги активларга кириш ҳуқуқидан маҳрум қилади. Молия вазирлигига кўра, SWIFT тизимидан узилиши керак бўлган Россия банклари рўйхати ҳали ҳам ишлаб чиқилмоқда.\nҚўшма Штатлар, шунингдек, Россия тўғридан-тўғри инвестиция жамғармаси ва унинг раҳбари Кирилл Дмитриевга қарши ҳам санкциялар киритди.\nРоссия Банкига қарши санкциялар Эрон ёки Сурия Марказий банклари билан бўлгани каби SDN рўйхатига (Америка молия тизимидан тўлиқ изоляция) киритиш эмас.\n“Reuters” агентлиги таҳлилчилари бу чекловларни Россия иқтисодиёти учун ҳалокатли зарба деб баҳолаган.\n“Бизнинг мақсадимиз, агар Президент Путин Украинага бостириб киришни давом эттиришга қарор қилса, Россия иқтисодиётини таназзулга учратишдир ва бизда бу [санкцияларни] яна давом эттириш учун воситалар бор”, деган Оқ уйнинг юқори мартабали мулозими “Reuters” агентлигига.\nОқ уй вакили Президент Путиннинг уруш учун йиғган маблағи 630 млрд долларга баҳоланаётганини айтиб, бу пуллардан фойдалана олмаса, бефойда эканини таъкидлаган.\n“Путин бу захираларни сотиб, Россия валютасини қўллаб-қувватлаш учун фойдалана олсагина бу (захира маблағлари) бирор аҳамиятга эга бўлади. Бугун жорий қилинган чоралардан кейин улардан фойдаланиш имконсиз бўлади ва ҳамма “Россия (молиявий) қальаси” афсона эканини тушунади”, деган маъмурият вакили.\n29 Июнь 00:26 72689\n01 Июль 08:15 45925\n30 Июнь 19:06 32456


Россияда Mi MIX 2 тақдим қилинди - Terabayt.Uz\nРоссияда Mi MIX 2 тақдим қилинди\nРомсиз ҳашамдор Mi MIX 2 смартфони кеча Россияда расман тақдим қилинди. Илғор Qualcomm Snapdragon 835 платформаси, 6 Гб «оперативка» ва Adreno 540 видео-картаси, шунингдек, қизиқарли дизайни билан ўзига хос флагман шу кунларда энг яхши сотилаётган мобил алоқа воситаларидан бири. Таниқли саноат дизайнери Филипп Старк яратган бу девайс корпуси тўлиқ алюминий ва керамикадан тайёрланган.\nMi MIX 2 диагонали 5,99 дюйм, сиғими 2160x1080 пикселли, ўта юпқа ромли экранга эга бўлган. Олд ва орқа панел қайрилма ҳошияли. Янги авлод "ромсизи"да олд панелнинг 93 фоиз қисми экрандан иборат.\nГаджетнинг том қисмида суҳбат карнайи ва оралиқ-масофа сенсори маҳорат билан "бекитиб" қўйилган. Овоз экрандан таралаётгандек таассурот қолдиради.\nЎқинг: iPhone X'да навбатдаги оммавий носозлик кузатилмоқда\nСмартфон 8 ядроли, частота тезлиги 2,4 ГГц бўлган Snapdragon 835 процессори билан янада кучли. 12 мегапикселли бош камера учун сезгир Sony IMX386 сенсори танланган. Олд камера эса 5 мегапикселли ва олд панел қуйисида жойлашган. Флагмандаги аккумуляторнинг ток сиғими 3400 мА соат.\nГаджет талқинига кўра 6 ёки 8 ГБ тезкор хотирада Хитойда $510 ҳамда $620 АҚШ долларидан сотувга чиқарилган эди.\nMi MIX 2'нинг 6/64 Гб талқини Россияда 590 АҚШ долларидан сотилади. Уни бугундан бошлаб буюртма қилиш мумкин.\n#Mi MIX 2 #Xiaomi Mi MIX 2


Пекиннинг воқеликни яшириши январь ойида COVID-19 вирусининг ҳалокатли тарзда авж олишига сабаб бўлди\nХитой расмийлари ҳалокатли касаллик авж олаётганини била туриб, деярли бир ҳафта сукут сақлаганлар ва Ухандаги вируснинг бутун дунё бўйлаб тарқалиб кетишига сабабчи бўлганлар.\nСуратда: Ухандаги темирйўл вокзали. Минглаб йўловчилар Янги йил байрамини нишонлаб, ўз уйларига ошиқмоқдалар. 2020 йилнинг январ ойида Хитой расмийлари шаҳарда ҳалокатли COVID-19 вируси авж олганига қарамай, ушбу байрамни ўтказишга рухсат беришган. [STR/AFP]\nПЕКИН – Хитой ҳукуматининг COVID-19 коронавируси борасидаги қарийб бир ҳафталик сукути бутун дунёни пандемияга илк босқичдаёқ чек қўйиш имкониятидан маҳрум қилди. Бу ҳақда Ассошиэйтед Пресс (AP) ахборот агентлиги шу ҳафтада хабар берган.\nХитой расмийлари ҳалокатли касаллик тарқалганини зимдан англаган бўлсалар-да, касаллик маркази бўлган Ухань шаҳрида ўн минглаб одам иштирокида оммавий зиёфат уюштиришга ва вирусни ҳар томонга ёйишга рухсат беришди.\nБаёнот олти кунга кечикди. Ниҳоят, ХХР раиси Си Цзинпин 20 январ куни оммага огоҳлантириш билан чиқди. Бироқ, AP ихтиёрига келиб тушган ҳужжатлар ва экспертларнинг ҳисоб-китобларига кўра, бу вақтга келиб, (14 дан 19 январга қадар бўлган муддат ичида) 3000 дан ортиқ одам касалланиб улгурган эди.\n«Олти кун аввал чора кўрилганида касалланганлар сони камроқ, тиббий муассасалар ҳам етарли бўлар эди», деб айтган Лос-Анжелесдаги Калифорния университети эпидемиологи Цзо-Фэн Чжан.\nХитойнинг Ухань шаҳридаги коронавирус билан оғриган беморлар касалхонаси деворидаги ХХР раиси Си Цзинпиннинг сурати олдидан ўтиб кетаётган эркак, 11 апрел, 2020 йил. [Ноэл Селис/AFP]\nУшбу даъволар вируснинг расмий Пекин таъкидлаганидек ҳайвонлар бозоридан эмас, балки хавфли шароитларда кўршапалак коронавируси устида тадқиқотлар олиб борган Ухандаги лабораториядан тасодифан чиқиб кетгани ҳақидаги далиллар кўпайиб бораётган бир вақтда юзага чиққан.\nОлти кунлик кечикиш касалланишнинг иккинчи ҳафтаси ўрталаридан бошланган, бу вақт ичида Хитой касалликларни назорат қилиш ва профилактика маркази (CDC) расман вирусга чалиниш ҳолатларини қайд этмаган, аслида эса 5-17 январь кунлари давомида юзлаб кишилар COVID-19 вируси билан мамлакат касалхоналарига олиб келинган.\nПекиннинг ахборотни қатъий назорат қилиши, бюрократия ва ёмон хабарларни тарқатмаслик истаги туфайли илк огоҳлантиришлар эътиборсиз қолдирилди, дейди кузатувчилар.\n«Бу эса вазиятни оғирлаштириб, расмийларни чегарадан чиқмасликка ундади», деди Йель университети сиёсатшуноси Даниель Маттингли Сининг авторитар ҳукумати амалдорларни чегаралашини назарда тутиб.\nХитой расмийлари 13 январь куни мамлакатдан ташқарида – Таиландда биринчи касалланиш ҳолати қайд этилганидан сўнг чора кўришни бошлаганлар.\nХитой расмийлари омма олдида сукут сақласа-да, касаллик тарқалишига қарши яширин чора кўришга уриндилар, аммо Хитой аҳолиси ва бошқа давлатларни хабардор қилмаганликлари сабаб бу чоралар самарадорлиги чекланган эди.\nДавлат соғлиқни сақлаш комиссиясига раҳбарлик қилувчи вазир Ма Сяовей 14 январда вилоят соғлиқни сақлаш мутасаддилари билан махфий теле-анжуман ўтказган.\nМазкур теле-анжумандан сўнг Хитой касалликларни назорат қилиш ва профилактика маркази 15 январда юқори даражадаги фавқулодда чоралар кўришни бошлаган. 63 саҳифадан иборат махфий кўрсатмалар вилоятлардаги соғлиқни сақлаш расмийларига юборилган.\nАммо расмийлар жамоатчилик олдида хавфни камайтириб кўрсатишга уриндилар.\nХитойнинг CDC фавқулодда вазиятлар маркази раҳбари Ли Цун 15 апрель куни Хитой давлат телевидениесига берган интервьюсида шундай деди: «Касалликнинг инсондан инсонга юқиш хавфи жуда кам, деган хулосага келдик.»\nОхир-оқибат, 20 январь куни Си ўз халқига касалликни «жиддий қабул қилиш» кераклигини айтган.\nҲукумат бир ҳафта олдин ижтимоий масофа жорий қилиш, ниқоб тақиш ва ҳаракатланишни чеклаш талабини қўйганида, касалланиш ҳолатлари учдан бирга қисқарган бўларди, дейилади тадқиқотларнинг бирида.\nПекиннинг мудҳиш сукути касалларнинг кўпайиб кетишига сабаб бўлди.\nУханда касалланиш ҳолатлари жуда тез ва шиддат билан кўпая бошлади –масалан, 17 январда 4 та, 17 январда 17 та ва 19 январда 136 та бемор бор эди.\nВирус Хитойдан бутун дунёга тарқалди, инсонлар ҳаётини хавф остида қолдириб, мисли кўрилмаган гуманитар ва иқтисодий зиёнлар келтириб чиқарди. Жума, 17 апрель ҳолатига кўра, дунё бўйлаб 2165500 касалланиш ва 145705 ўлим ҳолати қайд этилган.\nХитойда COVID-19 вирусининг тарқалишини назоратга олган расмий Пекин носоз тиббий жиҳозлар сотиш ва ижтимоий тармоқларда пандемия келиб чиқиши ҳақида дезинформация тарқатишга ўтди.\nПекин орадан уч ой ўтиб ҳам, COVID-19 вируси борасида шаффофликка эришмади. 17 апрел куни Ухань маъмурлари шаҳарда 1290 та ўлим ҳолатини қайд этганлар, деб хабар беради AFP нашри. Бу рақамлар ортидан шаҳардаги ўлим ҳолатларнинг умумий сони 3869 тага етган.\nШундай бўлса-да, Хитойда COVID-19 вирусидан ҳалок бўлганларнинг яна қанчаси ҳақида хабар берилмагани саволларни келтириб чиқармоқда.


АҚШ президенти ўтказган ифторликда Ўзбекистон элчиси ҳам иштирок этди - Халқ сўзи\n12:35 08 Июнь 2018 Дунё\nПрезидент Доналд Трамп 6 июнь куни Оқ уйда илк бор ифтор дастурхонини ёзиб, мусулмон аҳлини Рамазон ойи билан қутлади. Бу ҳақида “Америка Овози” телерадиоси хабар берди.\n“Дунё бўйлаб дўстларимиз ва иттифоқчиларимиз номидан келишган дипломатик корпус вакилларини, мусулмон давлатларидан элчиларни мамнуният билан кутиб олдик. Оқ уйга қадам ранжида қилганингиз учун ташаккур”, - деди Трамп меҳмонларга.\nПрезидентнинг айтишича, ифтор дастурхони “дунёдаги буюк динлардан бирининг муқаддас анъанасини шарафлайди”.\nОқ уйда ифтор бериш анъанаси Президент Билл Клинтон даврида бошланган. Бу сафарги ифторда мусулмон мамлакатлар, хусусан, Марказий Осиё давлатларининг Вашингтондаги бош дипломатлари, жумладан, Ўзбекистон ва Қозоғистон элчилари, сиёсатчилар ҳамда уламолар қатнашди.\n“Ифтор оила ва дўстлар даврасида тинчлик, равшанлик ва муҳаббатни нишонлаш учун имконият. Энг буюк қадриятларимизни ёдга олиб, неъматлар учун, Яқин Шарқ бўйлаб ҳамкорларимиз билан қурилган янгича муносабатлар учун миннатдорчилик билдирамиз”, - дейди Трамп мурожаатида.\nОқ уйдаги ифторда 30-40 киши қатнашгани маълум, меҳмонларнинг тўлиқ рўйхати эълон қилинмаган.